Jenayah dijangka meningkat, Polis Kedah pergiat pemeriksaan di pintu sempadan

ALOR SETAR, 25 Mac – Polis akan mempergiatkan pemeriksaan dan rondaan di pintu masuk sempadan Malaysia-Thailand bagi membanteras kegiatan jenayah yang dijangka meningkat apabila pintu sempadan negara mula dibuka 1 April depan.

Ketua Polis Kedah Wan Hassan Wan Ahmad berkata walaupun nilai ambang kedudukan jenayah negeri menunjukkan penurunan 25 hingga 28 peratus tetapi dari perbezaan tahun ke tahun menyaksikan berlaku peningkatan sebanyak 15 peratus.

“Tahun 2021, indeks jenayah tidak tinggi kerana aktiviti sosial dan perniagaan banyak yang masih belum dibenarkan berikutan pandemik COVID-19. Tetapi, sekarang ia meningkat kerana hampir semua aktiviti sosial dan perniagaan telah beroperasi semula.

“Dijangka, kadar jenayah akan meningkat apabila pintu sempadan negara dibuka semula kerana ramai yang mengalami masalah kewangan akibat COVID-19 dan itu boleh mendorong mereka melakukan jenayah seperti mencuri, meragut dan menyeludup barang terlarang,” katanya pada sidang media di sini hari ini.

Terdahulu, beliau menghadiri Hari Polis Ke-215 Peringkat Ibu Pejabat Polis Kontinjen (IPK) Kedah yang turut dihadiri Timbalan Ketua Polis Kedah Datuk Mohd Roze Shaari dan ketua-ketua jabatan.

Dalam pada itu, Wan Hassan berkata polis Kedah juga telah menubuhkan pasukan khas di peringkat IPK sejak sebulan yang lalu yang akan memfokuskan pemeriksaan dan kawalan di sempadan negara.

“Lebih 50 anggota di peringkat IPK dan daerah terlibat untuk mengawal sempadan. Kami tidak boleh jangka apa yang akan berlaku selepas dua tahun hidup dalam keadaan pandemik ini, jadi polis memang sentiasa bersedia.

“Pada Ahad ini, saya bersama Menteri Besar Kedah Datuk Seri Muhammad Sanusi Md Nor akan ke sempadan bersama ketua-ketua jabatan dan agensi lain untuk melihat dan membincangkan perkara yang perlu diberi perhatian sebelum pembukaan 1 April depan,” katanya.

Sementara itu, beliau berkata statistik jenayah indeks negeri dari tempoh 1 Jan hingga semalam menyaksikan sebanyak 966 kes telah dicatatkan berbanding 833 kes bagi tempoh yang sama tahun lepas dan menunjukkan peningkatan sebanyak 133 kes iaitu 15.97 peratus.

“Kegiatan kecurian dan pecah rumah mencatatkan jumlah kes terbanyak berbanding kes jenayah yang lain. Kedah kini berada di tempat ke-11 dalam kedudukan jenayah indeks Malaysia bagi tempoh 1 Jan hingga 24 Mac,” katanya.


Perkhidmatan Shuttle Tebrau ke Woodlands mula operasi, hampir 70,000 tiket terjual

JOHOR BAHRU, 19 Jun – Perkhidmatan tren Shuttle Tebrau dari Stesen Johor Bahru (JB) Sentral ke Stesen Woodlands, Singapura mula beroperasi hari ini, setelah dua tahun dihentikan berikutan pandemik COVID-19.

Menteri Pengangkutan Datuk Seri Dr Wee Ka Siong berkata pembukaannya mendapat sambutan hangat berikutan hampir 70,000 tiket telah terjual untuk tempoh satu bulan.

Beliau berkata pengoperasian semula Shuttle Tebrau dilihat dapat mengurangkan kesesakan di Tambak Johor setelah laluan itu ditutup pada 24 Mac 2020 akibat pandemik.

“Untuk peringkat awal, seminggu pertama ini kami hanya menyasarkan 240 penumpang (satu perjalanan) kerana perlu menyelaraskan (beberapa perkara seperti) MySejahtera dan ciri-ciri lain yang perlu dibuat penyelarasan.

“Kami sasarkan 7,000 orang penumpang (sehari) dapat menggunakan perkhidmatan ini apabila ia telah beroperasi sepenuhnya,” katanya pada sidang media selepas menyempurnakan pelepasan tren Shuttle Tebrau, di Stesen JB Sentral, di sini hari ini.

Turut hadir, Menteri Besar Johor Datuk Onn Hafiz Ghazi, Pengerusi Keretapi Tanah Melayu Bhd (KTMB) Datuk Musa Sheikh Fadzir dan Ketua Pegawai Eksekutif Kumpulan KTMB Mohd Rani Hisham Samsudin.

Sementara itu, Onn Hafiz menzahirkan penghargaan kepada Kementerian Pengangkutan dan KTMB serta semua pihak yang terlibat dalam pengoperasian semula Shuttle Tebrau.

“Ia dapat membantu negeri untuk mengurangkan kesesakan lalu lintas, tiket jualan untuk satu bulan sahaja cecah 70,000 jadi (kita lihat) permintaan memang tinggi,” katanya.

Sebanyak 31 perkhidmatan tren beroperasi setiap hari membabitkan 18 perkhidmatan dari JB Sentral ke Woodlands, manakala 13 lagi perkhidmatan dari Woodlands ke JB Sentral, dengan kekerapan 30 minit pada waktu puncak.

Perkhidmatan dari Stesen JB Sentral bermula pada 5 pagi dan berakhir pada 10.45 malam, manakala Stesen Woodlands bermula 8.30 pagi dan tren terakhir pada 11.45 malam dengan tambang RM5 sehala dari JB Sentral dan SG$5 dari Woodlands.


Keluarga Malaysia dijemput hadiri Rumah Terbuka PM, jemaah menteri 8 Mei ini

KUALA LUMPUR, 30 April – Seluruh Keluarga Malaysia dijemput menghadiri Majlis Rumah Terbuka Hari Raya Aidilfitri 2022 Perdana Menteri Datuk Seri Ismail Sabri Yaakob dan ahli Jemaah Menteri pada 8 Mei ini.

Menerusi hantaran di laman Facebook, Jabatan Perdana Menteri (JPM) memaklumkan majlis itu bermula dari 10 pagi hingga 4 petang di Laman Sari, Kompleks Seri Perdana, Putrajaya.

“Semua yang hadir perlu mematuhi prosedur operasi standard terkini semasa Fasa Peralihan Ke Endemik dan digalakkan memakai pelitup muka serta mengamalkan penjarakan fizikal,” menurut JPM.

Berdasarkan poster itu, pakaian yang dibenarkan ialah baju berlengan, seluar panjang, skirt bawah paras lutut dan berkasut manakala pakaian yang dilarang ialah seluar pendek bawah paras lutut, skirt pendek atas paras lutut, baju tidak berlengan, seluar jeans koyak dan selipar.

“Orang ramai hendaklah berpakaian kemas dan sopan. Kegagalan mematuhi etika pemakaian ini boleh mengakibatkan anda tidak dibenarkan memasuki Kompleks Seri Perdana,” menurut petikan di poster itu.


Lelaki kurang siuman mengamuk atas lori kontena ditahan

SHAH ALAM, 5 Mac – Seorang lelaki kurang siuman berjaya ditahan polis dengan bantuan pasukan bomba pagi tadi selepas mengamuk di atas sebuah lori kontena di Persiaran Hamzah Alang, Taman Meru Indah, Kapar dekat sini.

Ketua Polis Daerah Klang Utara ACP S.Vijaya Rao berkata lelaki berusia lingkungan 30-an itu kemudian dihantar ke Hospital Tengku Ampuan Rahimah di Klang untuk menerima rawatan.

“Kita tidak membuka apa-apa kertas siasatan, tiada apa-apa kesalahan cuma dia kurang siuman, jadi kita bawa dia ke hospital untuk dapatkan rawatan psikiatri,” katanya ketika dihubungi hari ini.

Pengarah Bomba Selangor Norazam Khamis pula berkata pihaknya menerima panggilan kecemasan pada 11.07 pagi dan tiba di lokasi kejadian kira-kira empat minit kemudian.

“Setibanya di lokasi, anggota kita segera meletakkan jentera bomba bersebelahan lori kontena tersebut bagi membantu memudahkan polis untuk menahan lelaki yang dipercayai kurang siuman itu,” menurutnya dalam kenyataan hari ini.


Isu tunggakan gaji pemain, pegawai MUFC akan diselesaikan

AYER KEROH 11 Jan. – Pengurusan Kelab Bolasepak Melaka United (MUFC) memberi jaminan isu tunggakan gaji pemain dan pegawai MUFC bagi musim 2021 akan diselesaikan dalam masa terdekat ini.

Pengurusan MUFC dalam kenyataan berkata, perkara terbabit akan diselesaikan secepat mungkin berikutan kelab itu kini dalam proses akhir penstrukturan semula dari segi pentadbiran dan kewangannya.

“Pihak pengurusan kelab memberi jaminan untuk menyelesaikan semua tunggakan dalam masa terdekat bagi memastikan perancangan MUFC bagi tahun 2022 berjalan lancar.


COVID: 97.3 per cent of adult population fully vaccinated

KUALA LUMPUR, Dec 15 – A total of 25,515,074 individuals or 97.3 per cent of the adult population in the country have completed their COVID-19 vaccination as of yesterday.

Based on the Health Ministry’s COVIDNOW portal, 98.6 per cent of the adult population or 23,102,672 individuals have received at least one dose of the vaccine.

Meanwhile, 89.8 per cent of the adolescent population or 2,826,872 individuals, aged between 12 and 17 have received at least one dose of the vaccine, while 89.8 per cent or 2,726,239 individuals in the group have completed the vaccination.

A total of 129,387 doses of the vaccine were dispensed yesterday, with 4027 as the first dose, 4970 as second dose and 120,390 as booster dose.

This brings to a total of 55,039,657 doses of the vaccine, including 3,787,928 booster doses, having been administered under the National COVID-19 Immunisation Programme.- BERNAMA


KPM cadang guna Teknologi PPVC bagi projek sekolah tambahan

PUTRAJAYA 20 Mac. – Teknologi Pembinaan Volumetrik Prafabrikasi Prasiap (PPVC) dipertimbang untuk digunakan bagi projek pembinaan bangunan sekolah tambahan selepas terbukti sesuai, kata Menteri Kanan Pendidikan Datuk Dr Radzi Jidin.

Beliau berkata teknologi sistem binaan PPVC diguna pakai dalam pembangunan 35 bilik darjah tambahan di lima sekolah di Putrajaya iaitu Sekolah Kebangsaan (SK) Presint 5 (1), SK Presint 9 (2), SK Presint 14 (1), SK Presint 17 (1) dan SK Presint 18 (1).

“Ini merupakan projek pertama yang menggunakan teknologi ini (PPVC) dan kita akan lihat keberkesanan serta kualiti. Kemungkinan boleh diperluas ke seluruh negara,” katanya pada sidang media selepas melawat bilik darjah tambahan di SK Presint 18 (1) di sini, hari ini.

Memperincikan mengenai PPVC, Radzi berkata struktur bilik darjah dilengkapi lampu dan kipas dipasang di kilang sebelum dibawa ke sekolah untuk ditempatkan di kawasan yang telah ditentukan sebagai bilik darjah tambahan.

Menjelang permulaan sesi persekolahan sepenuhnya secara bersemuka bagi pelajar sekolah menengah April depan, Radzi berkata aspek penyuraian murid diberi penekanan agar prosedur operasi standard (SOP) di sekolah dipatuhi.

Kerajaan mengumumkan pelajar sekolah menengah akan memulakan sesi persekolahan pada 4 April bagi Kumpulan A iaitu Johor, Kedah, Kelantan dan Terengganu, manakala Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya) pada 5 April.


‘Bantal busuk’ penawar rindu Amir

BUKIT BARU 31 Jan – ‘Bantal ini sahaja peninggalan Adik buat peneman tidur Umi sejak pemergiannya,” luah Norlida Abu Hassan, 50, yang dilihat memeluk erat barang peribadi milik Allahyarham Zubaidi Amir Qusyairi Abdul Malek sejak pagi tadi.

Tinjauan Melaka Hari Ini (MHI) di Jabatan Perubatan Forensik Hospital Melaka mendapati keluarga angkat kanak-kanak yang maut dipercayai didera itu sudah berada di jabatan itu seawal jam 9 pagi bagi mengetahui perkembangan lanjut proses bedah siasat mangsa.

Membahasakan dirinya ‘Umi’, Norlida yang memakai jubah dan bertudung biru kelihatan tenang menanti perkembangan lanjut proses itu dan dilihat memeluk erat serta sesekali mencium bantal kecil yang dibeli sejak arwah berusia dua bulan.

“Ketika menunaikan haji pada 2019, Umi bawa bantal ini ke Mekah buat melepaskan rindu, malah selepas kami berpisah Oktober lalu, Umi simpan bantal ini buat peneman tidur Umi.

Sementara itu, Norlida turut merayu proses agar pengebumian kanak-kanak itu dapat diuruskan oleh keluarganya atas dasar keakraban hubungan dan kasih sayang keluarga yang membela Zubaidi Amir sejak bayi.


MUFC langsai hutang hampir RM1 juta

KELAB Bolasepak Melaka United (MUFC) berjaya menjelaskan tunggakan gaji, elaun dan caruman pemain serta pegawai berjumlah hampir RM1 juta menjelang pembukaan saingan Liga Malaysia 2021.

Ketua Pegawai Eksekutif MUFC Datuk Mohd Saiful Mat Sapri berkata, antara tunggakan dilangsaikan termasuklah gaji dan elaun pemain import musim lalu, Uche Agba serta bekas pemain, Curran Lawrence Singh Ferns.

Manakala bagi tunggakan seorang lagi bekas tonggak pertahanan import musim lalu, Narupon Wild Putsorn, pula jelasnya, ia akan dilunaskan dalam masa terdekat.

“Kita akan selesaikan sedikit masa lagi bagi mengelakkan tindakan larangan pendaftaran pemain pada jendela perpindahan kedua Liga Malaysia 2021,” katanya dalam satu kenyataan.

Mengulas lanjut, Mohd Saiful memaklumkan pembayaran tunggakan gaji dan elaun pemain serta pegawai pasukan Melaka United musim 2020 juga sudah mula dibayar mengikut jadual pembayaran yang dipersetujui antara kedua-dua belah pihak.

Selain itu, beliau berkata pihaknya juga berjaya melunaskan tunggakan keseluruhan caruman Kumpulan Wang Simpanan Pekerja (KWSP) manakala tunggakan Lembaga Hasil Dalam Negeri (LHDN) sudah
mula dibayar mengikut jadual pembayaran yang ditetapkan.

“Usaha menyelesaikan segala tunggakan bagi memastikan penyertaan MUFC dalam saingan Liga Malaysia 2021 yang dijadualkan bermula 5 Mac 2021 tidak berdepan masalah dan tidak dikenakan tindakan yang boleh menjejaskan imej bola sepak Melaka,” katanya lagi.


Dulu niaga guna kereta tolak, kini ‘anak Serani’ miliki kiosk sendiri

AYER KEROH 29 Jan. – ‘Sikit-sikit, lama-lama menjadi bukit’. Itu perumpamaan yang sesuai menggambarkan kegigihan pengusaha jus mangga Joe’s Only One Mango Juice di Kampung Portugis, dekat sini.

Jika diawal perniagaan sekitar tahun 2000, hanya satu cawan saja berjaya dijual setiap hari, kini pengusahanya ‘tidak menang tangan’ melayan pembeli.

Anak pemilik Joe’s Only One Mango Juice, Danny De Costa, 50, berkata, perniagaan itu diusahakan bapanya apabila bersara dari Tenaga Nasional Berhad, memandangkan ketika itu tiada peniaga lain mengusahakannya.

“Masa itu bapa niaga guna kereta tolak roda tiga, tapi dia tak pernah putus asa untuk terus niaga sampai lah dikenali ramai,” katanya ketika ditemui MHI hari ini.

“Seingat saya waktu itu ayah yang pertama perkenalkan jus mangga di Melaka. Bila sudah dikenali ada kala sehari dalam masa empat jam, kami guna lebih 100 kilogram buah mangga untuk membuat jus.

“Hampir tujuh tahun saya ambil alih perniagaan ini, bawa lori kecil berniaga di Ayer Keroh pada hari Rabu hingga Ahad bermula jam 10 pagi hingga 3 petang.

“Manakala, dua adik saya teruskan perniagaan di kiosk di Kampung Portugis setiap hari kecuali Isnin dari jam 6 petang hingga 10 malam.


Mufti Perak Harussani Zakaria meninggal dunia

IPOH 30 Mei – Mufti Perak Tan Sri Dr Harussani Zakaria yang sebelum ini dimasukkan ke hospital setelah disahkan positif COVID-19, meninggal dunia hari ini.

Perkara itu disahkan Jabatan Mufti Negeri Perak dalam satu entri di Facebook yang memaklumkan Allahyarham meninggal dunia pada kira-kira 3 petang tadi di Hospital Raja Permaisuri Bainun (HRPB) di sini.

Sebelum ini dilaporkan, Harussani, 82, dan isterinya, Puan Seri Ainon Abdul Ghani, sedang mendapatkan rawatan di HRPB, sebelum sambutan Aidilfitri berikutan jangkitan COVID-19.

Allahyarham dilantik menjadi Mufti Perak sejak 1985 dan pernah mendapat anugerah Tokoh Maal Hijrah 2008 selain Ijazah Kehormat Doktor Pendidikan Islam yang membawa gelaran Doktor pada 2010.


Ibu Pejabat MetMalaysia ditutup sejak pagi kerana gangguan teknikal

KUALA LUMPUR, 4 Mac (Bernama) — Ibu Pejabat Jabatan Meteorologi Malaysia (MetMalaysia) ditutup sejak pukul 10 pagi tadi disebabkan oleh gangguan teknikal di bilik server.

“Susulan kepada gangguan teknikal di bilik server ini, capaian awam terhadap laman web iaitu www.met.gov.my dan mygempa.met.gov.my serta aplikasi myCuaca adalah tergendala, sehingga diberitahu kelak,” menurut MetMalaysia dalam kenyataan di Facebook rasminya.

Jabatan Bomba dan Penyelamat Malaysia telah berada ibu pejabat MetMalaysia bagi mengenal pasti punca gangguan teknikal itu, dan laporan lanjut punca kejadian akan dimaklumkan kelak.

Menurut kenyataan itu demi memastikan kelangsungan perkhidmatan MetMalaysia, Pasukan Pengurusan Kesinambungan Perkhidmatan (PKP) sedang berusaha menangani krisis berkenaan agar semua perkhidmatan dapat berfungsi seperti sediakala dengan secepat mungkin.

Menurutnya perkembangan lanjut mengenai perkara in akan dimaklumkan dari semasa ke semasa melalui Pusat Komunikasi Krisis yang telah diwujudkan. – BERNAMA


84 ditangkap ingkar PKPP termasuk 45 di kelab malam

KUALA LUMPUR, 30 Ogos – Seramai 84 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam dengan 45 daripada mereka ialah kerana aktiviti dalam pub atau kelab malam.

Menteri Kanan (Kluster Keselamatan) Datuk Seri Ismail Sabri Yaakob berkata daripada jumlah tangkapan itu, 55 individu dikompaun, 27 direman dan dua dijamin.

Kesalahan lain dilakukan ialah gagal menyediakan peralatan atau catitan keluar masuk melibatkan 17 individu, tidak memakai pelitup muka (10 individu), premis beroperasi lebih masa (2), seorang kerana premis beroperasi tanpa lesen, aktiviti melibatkan kehadiran orang ramai menyukarkan penjarakan fizikal (7) serta dua tangkapan pendatang tanpa izin, katanya dalam kenyataan berhubung PKPP hari ini.

Beliau berkata 61,303 pemeriksaan juga dilakukan bagi memantau dan menguatkuasakan pematuhan prosedur operasi standard (SOP) PKPP melibatkan 4,798 pasukan pematuhan dengan 18,308 anggota pemantau yang memeriksa pasar raya, restoran, penjaja serta terminal pengangkutan darat, air dan udara.

Katanya sebanyak 62 sekatan jalan raya Operasi Benteng dijalankan di seluruh negara semalam, dan 28,309 kenderaan diperiksa bagi mengekang pendatang tanpa izin terutamanya di lorong tikus, bagaimanapun tiada sebarang tangkapan dilakukan.

“Kerajaan akan mengambil tindakan tegas terhadap pihak yang cuba memasuki sempadan negara secara haram dan agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.

Sementara itu, sejak 24 Julai hingga semalam, seramai 20,190 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 74 hotel serta empat institut latihan awam (ILA).

Beliau berkata daripada jumlah itu, 8,854 individu sedang menjalani proses kuarantin wajib manakala 56 individu dihantar ke hospital untuk rawatan, dan 11,280 individu lagi telah didiscaj dan dibenarkan pulang.

Kesemua mereka pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Ismail Sabri berkata sebanyak 418 pemeriksaan turut dilakukan Polis Diraja Malaysia (PDRM) terhadap individu yang sedang menjalankan kuarantin wajib 14 hari di kediaman masing-masing semalam dan pemeriksaan mendapati kesemua individu yang dikuarantin mematuhi SOP ditetapkan.

Menurutnya, Kementerian Perdagangan Dalam Negeri dan Hal Ehwal Pengguna (KPDNHEP) pula melakukan 1,264 pemeriksaan khas pematuhan SOP PKPP dan mendapati 1,196 premis mematuhi SOP manakala 43 premis diberi nasihat dan 25 premis diberi amaran kerana tidak patuh SOP.- BERNAMA


KKM siasat video tular isu vaksinasi anak Menteri Kesihatan

KOTA BHARU, 16 Feb – Kementerian Kesihatan (KKM) akan menyiasat video tular menerusi media sosial berkaitan dakwaan cecair vaksin COVID-19 yang diberikan kepada anak bongsu Menteri Kesihatan Khairy Jamaluddin telah dibuang sebelum disuntik.

Timbalan Menteri Kesihatan 1 Datuk Dr Noor Azmi Ghazali berkata bagaimanapun setakat ini beliau mengesahkan anak bongsu Khairy telah menerima suntikan vaksin COVID-19.

“Kalau saya tengok yang ditunjuk oleh beliau (Khairy Jamaluddin) memang anaknya telah disuntik. Beliau sendiri pun sudah terima vaksin namun kita akan buat siasatan, esok saya akan memaklumkan perkara ini kepada beliau jika video berkenaan telah disunting, kita akan ambil tindakan.

“Malah, setakat ini pun kita telah banyak siasat dan ambil tindakan. Orang ramai sentiasa mencari salah walhal pengambilan vaksin berkenaan adalah satu daripada usaha kerajaan hanya untuk melindungi kanak-kanak,” katanya.

Beliau berkata demikian kepada pemberita selepas melawat pusat pemberian vaksin khas (SPPV) di Hospital Raja Perempuan Zainab II di sini hari ini.

Sebelum ini timbul pelbagai tuduhan dan spekulasi bahawa jururawat yang melaksanakan vaksinasi terhadap anak bongsu Khairy membuang cecair vaksin terlebih dahulu sebelum melakukan suntikan.

Mengulas lanjut, Dr Noor Azmi meminta masyarakat supaya tidak mendengar berita-berita palsu membabitkan vaksin COVID-19 terutama daripada mereka yang bukan pakar dalam bidang berkenaan.

“Tidak ada sesiapa yang ingin melindungi apa-apa. Tidak mungkin KKM menipu dan sebagainya selain kita juga sentiasa peka berkaitan kesan advers susulan imunisasi (AEFI) dan hanya mahu memberikan yang terbaik demi kesihatan masyarakat,” katanya.

Beliau berkata untuk meyakinkan masyarakat tentang penerimaan vaksin COVID-19, pihaknya juga telah menggerakkan unit komunikasi strategik bagi memberi penjelasan berkaitan fakta dan data mengenai vaksin COVID-19.

Katanya, selain itu KKM turut menjemput pakar kanak-kanak dan sebagainya untuk memberi penerangan di stesen televisyen mengenai kepentingan mengambil suntikan vaksin demi kebaikan kesihatan masyarakat sekali gus melindungi mereka.- BERNAMA


Penduduk Malaysia berjumlah 32.4 juta – PM

SHAH ALAM, 14 Feb – Penduduk di Malaysia berjumlah 32.4 juta mengikut penemuan Utama Banci Penduduk dan Perumahan 2020, kata Perdana Menteri Datuk Seri Ismail Sabri Yaakob.

Perdana menteri berkata banci juga mendapati 52.3 peratus ialah lelaki manakala 47.7 peratus perempuan dengan nisbah jantina adalah 110 lelaki berbanding 100 wanita.

“Penemuan banci juga menunjukkan negeri yang mempunyai bilangan wanita melebihi lelaki adalah Wilayah Persekutuan Putrajaya iaitu 100 wanita bersamaan 96 lelaki,” katanya ketika berucap pada majlis perasmian pelancaran Laporan Penemuan Utama Banci Penduduk dan Perumahan 2020 di sini hari ini.

Ismail Sabri berkata bagi statistik mengikut etnik, penduduk bumiputera mencatatkan peratusan tertinggi iaitu sebanyak 69.4 peratus diikuti Cina (23.2 peratus), India (6.7 peratus) dan lain-lain (0.7 peratus).

Dari segi kumpulan umur pula, beliau berkata dapatan menunjukkan 6.8 peratus adalah berumur 65 tahun dan ke atas, 69.3 peratus ialah umur bekerja (15 hingga 64 tahun) dan bakinya 24 peratus dalam kalangan umur muda (0 hingga 14 tahun).

“Warga emas iaitu penduduk yang berumur 60 tahun ke atas telah direkodkan sebanyak 10.4 peratus (3.4 juta) berbanding 2010 sebanyak lapan peratus (2.2 juta).

Perdana Menteri berkata dari segi tempat kediaman pula, sebanyak 9.6 juta telah dibanci serta terdapat 8.2 juta Isi Rumah (IR) dengan Purata Saiz IR persendirian adalah sebanyak 3.8.

Beliau berkata penemuan Banci 2020 itu akan dijadikan tanda aras baharu untuk kerajaan menggariskan polisi dan dasar berkaitan dalam pembangunan kesejahteraan rakyat, di samping dapat memberikan input menyeluruh dalam pelaksanaan dasar sedia ada seperti Wawasan Kemakmuran Bersama 2030, Rancangan Malaysia Ke-12 dan Agenda 2030 Pembangunan Mampan (SDGs).

Katanya dalam menghasilkan statistik kependudukan dan demografi melalui pelaksanaan Banci 2020 itu, kerjasama strategik antara Jabatan Perangkaan Malaysia dengan kementerian, agensi kerajaan negeri, pihak berkuasa tempatan dan pihak swasta serta masyarakat umum telah terjalin erat bagi menjamin integriti data yang diterbitkan.

Ismail Sabri turut menzahirkan penghargaan kepada semua yang terlibat dalam menjayakan pelaksanaan banci berkenaan bagi mendapatkan hasil bermanfaat kepada negara dan rakyat, bukan sahaja untuk generasi masa kini tetapi generasi akan datang.

Beliau juga menyeru rakyat negara ini untuk terus membudayakan data dan maklumat dalam pengurusan kehidupan supaya negara dapat membentuk tamadun bangsa yang berfikiran kritis dan analitik berpaksikan data.

“Natijahnya, negara bakal melahirkan rakyat yang berminda kelas pertama selaras dengan aspirasi Keluarga Malaysia ke arah mencapai negara maju pada 2030,” katanya. – BERNAMA


Bukan lagi Bukit St Paul, kembali nama asal Bukit Melaka

Pengurus Besar Perbadanan Muzium Melaka (PERZIM), Mohd Nasruddin Rahman berkata, pihaknya sudah pun memasang papan tanda pengenalan atau papan arah yang menamakan ianya sebagai Bukit Melaka (Bukit St Paul).

“Namun apabila zaman penjajah, nama tersebut telah ditukar memandangkan ia terletak berdekatan gereja St Paul,” katanya ketika dihubungi Melaka Hari Ini (MHI).

Pelbagai pihak sebelum ini mengemukakan cadangan kepada Perzim agar menukar nama asal Bukit St Paul ke Bukit Melaka yang digunakan sewaktu Kesultanan Melayu Melaka dahulu.

Ujar Mohd Nasruddin, ia kemudiannya dibantah oleh kumpulan lain yang beranggapan penukaran nama itu akan menjejaskan lokasi atau kedudukan gereja St Paul di situ.


Pemandu lori maut dalam kemalangan di Lebuh Raya PLUS

IPOH, 2 Feb — Seorang pemandu lori maut dalam kemalangan membabitkan dua buah lori dan sebuah treler di Kilometer 352.2 Lebuhraya Utara Selatan (PLUS) arah selatan, awal pagi tadi.

Jurucakap Jabatan Balai Bomba dan Penyelamat Perak berkata sepasukan anggota dari Balai Bomba dan Penyelamat Bidor digegaskan ke lokasi kejadian sebaik menerima panggilan pada 5.13 pagi tadi.

“Kemalangan itu membabitkan pemandu lori berusia 29 tahun tersepit di bahagian tempat duduk pemandu yang memandu kenderaan lima tan dan disahkan meninggal dunia oleh petugas kesihatan di lokasi kejadian.

Jurucakap itu berkata anggota bomba bertindak mengeluarkan mangsa yang tersepit menggunakan peralatan menyelamat serta mangsa diserahkan kepada pihak polis untuk tindakan selanjutnya.


Kerjasama Melaka, Pekanbaru rancakkan industri pelancongan

AYER KEROH 9 Feb – Seminar Pelancongan dan Menandatangani Memorandum Persefahaman (MoU) antara Negeri Melaka dan Pekanbaru, Indonesia berlangsung di Jakarta, Indonesia, semalam.

Majlis bersejarah itu disaksikan Yang Terhormat Dr. H. Firdaus ST MT, Walikota Pekanbaru bersama dengan EXCO Pelancongan, Warisan dan Kebudayaan Negeri Melaka Datuk Muhammad Jailani Khamis.

“Selain itu, pihak Ukhwah Harmoni Travel & Tours Sdn. Bhd. juga telah menandatangani MoU bagi menjalinkan kerjasama di dalam menjual pakej pelancongan keluarga, pakej pelancongan kesihatan dan pertukaran pelajar di dalam bidang perhotelan serta hospital swasta.

“Pada majlis seramai 50 penggiat industri pelancongan daripada Pekanbaru dan Jakarta turut hadir bagi mendapatkan perkembangan terkini industri pelancongan Negeri Melaka,” katanya.

Sementara itu Firdaus, turut menyatakan kesudian Pekanbaru untuk mengaktifkan semula kerjasama dengan Negeri Melaka bagi memulakan penerbangan terus dari Pekanbaru ke Melaka.

“Selain itu perkhidmatan feri dari Dumai dan Bengkalis ke Melaka akan aktifkan. Kita yakin usaha ini secara tidak langsung dapat menarik pelancong Indonesia ke Negeri Melaka dalam mencapai 5.6 juta pelancong ke Negeri Melaka,” katanya.

FIRDAUS (kiri) dan Muhammad Jailani (kanan) menyaksikan majlis menandatanagani MoU antara wakil MK Tick Sdn Bhd dan PT Total Bangun Sejahtera bagi kerjasama mewujudkan pengangkutan bas elektrik di Pekanbaru, Indonesia.


Masalah mental, kewangan dan dadah faktor utama berlaku penderaan anak

Konsultan Psikiatri Mahkota Medical Centre (MMC), Dr. David Yeoh Boon Beng berkata, tiga faktor itu penyumbang kepada kes penderaan fizikal, emosi, seksual dan pengabaian kanak-kanak.

“Contohnya, jika ada masalah kewangan ibu bapa akan mengabaikan anak mereka dengan tidak memberi makan dan minum, pakaian yang tidak cukup dan banyak lagi.

“Selain itu kalau ibu bapa ada konflik mereka akan lepaskan pada anak-anak, kes macam ini kita kerap jumpa yang mana mereka (ibu bapa) mengambil mudah tanpa memikirkan emosi anak selepas itu,” katanya.

“Paling utama kita perlu kurangkan tekanan, lakukan dan rancang aktiviti yang bagus untuk keluarga sama ada beriadah atau meluangkan masa bersama,” katanya.

“Ini kerana kita tahu kes penderaan kanak-kanak masih berterusan hingga hari ini, tapi masih ramai yang ambil mudah dan tidak membuat aduan kepada pihak berkuasa.


Pekerja ladang maut digilis traktor di Kulai

JOHOR BAHRU 26 Mei – Seorang pekerja ladang maut digilis traktor dalam kejadiaan di sebuah ladang kelapa sawit, berdekatan Jalan Sawah, dekat Kulai, dua hari lalu.

Pengarah Jabatan Keselamatan dan Kesihatan Pekerjaan (JKKP) Negeri Johor Ir Mohd Rosdee Yaacob berkata, kejadian berlaku pada 4.15 petang ketika lelaki warga Indonesia berusia 50 tahun itu sedang menyambung secara manual sebuah treler membawa muatan buah tandan segar sawit dengan traktor dipandunya.

Beliau berkata lokasi penyambungan itu  mempunyai kecerunan empat darjah dan kejadian turut menyebabkan traktor tersebut bergerak sejauh 40 meter tanpa pemandu.

“Mangsa ditemukan oleh mandurnya yang memeriksa tempat kejadian setelah mendapati dia tidak pulang semula ke ram pengumpulan buah tandan segar,” katanya dalam kenyataan hari ini.

Mohd Rosdee berkata pekerja ladang terbabit disahkan meninggal dunia oleh petugas kesihatan dan mayatnya dibawa ke Hospital Temenggong Seri Maharaja Tun Ibrahim, Kulai untuk tindakan lanjut.

Beliau berkata susulan siasatan awal yang dijalankan, pihaknya mengeluarkan satu notis larangan pemberhentian operasi kerja menyambung traktor dan treler buah tandan segar di tempat kejadian.

“Tindakan perundangan akan diambil ke atas pihak yang bertanggungjawab sekiranya terdapat pelanggaran peraturan di bawah Akta Keselamatan dan Kesihatan Pekerjaan 1994,” katanya.


Agenda kesejahteraan rakyat, pembaharuan ekonomi fokus Bajet 2023 – Tengku Zafrul

KUALA LUMPUR, 21 Julai – Bajet 2023 akan terus menumpukan kepada agenda kesejahteraan rakyat terutamanya dalam aspek pendapatan dan perlindungan sosial seiring dengan momentum pemulihan ekonomi pasca-COVID-19, kata Menteri Kewangan Tengku Datuk Seri Zafrul Abdul Aziz.

Selain itu, ia akan turut mengutamakan usaha pembaharuan ekonomi bagi memastikan pertumbuhan yang mampan serta meningkatkan daya saing perniagaan dan rantaian nilai, katanya.

Menurut Menteri Kewangan, memandangkan dunia sekarang sedang bergelut dengan cabaran ketidaktentuan geopolitik dan perubahan iklim yang serius, inisiatif berkaitan kemampanan turut diambil kira dalam Bajet 2023.

“Dengan tekanan inflasi yang kian meruncing terutamanya bagi harga komoditi dan makanan, maka cabaran ini juga memerlukan pengurusan subsidi yang lebih mampan di samping terus memperkukuh daya tahan negara terhadap kejutan masa hadapan serta melaksanakan konsolidasi fiskal kerajaan,” katanya dalam jawapan bertulis Parlimen.

Katanya agenda keterangkuman selaras dengan hasrat Wawasan Kemakmuran Bersama 2030 akan terus diberi penekanan bagi memastikan pengagihan kekayaan yang adil dan saksama.

Beliau berkata demikian bagi menjawab soalan Datuk Seri Saifuddin Nasution Ismail (PH-Kulim-Bandar Bharu) yang meminta Menteri Kewangan menyatakan dasar strategi dan pendekatan yang unik atau berbeza dalam pembikinan Bajet 2023 berbanding bajet sebelumnya yang akan dibentang tidak lama lagi.

“Sepanjang proses penyediaan Bajet 2023, bagi mendapatkan input dan cadangan selaras dengan keutamaan yang telah dikenal pasti, kerajaan komited untuk terus melaksanakan sesi libat urus dengan pelbagai pihak berkepentingan terutama pandangan serta maklum balas daripada orang awam,” jelas Tengku Zafrul.


Rina Harun harap program ‘Smart Classroom’ dapat diperluas

KUALA LUMPUR 23 Mac – Kementerian Pembangunan Wanita, Keluarga dan Masyarakat (KPWKM) berharap agar projek ‘Smart Classroom’ dapat diperluaskan ke seluruh negara terutamanya di sekolah-sekolah yang mempunyai murid dari golongan B40.

Menterinya Datuk Seri Rina Mohd Harun berkata dengan ‘Smart Classroom’, bilik darjah dilengkapi peralatan elektronik merangkumi Unit Pemprosesan Pusat (CPU), projektor dan interaktif ‘whiteboard’ untuk tujuan pengukuhan dan pemantapan pembelajaran serta pengajaran.

“Saya akan suarakan kepada Kementerian Pendidikan agar program ini dapat diperluaskan dan murid beroleh manfaat dari penggunaan teknologi terkini dalam bilik darjah,” katanya kepada pemberita selepas melancarkan program Smart Classroom Sekolah-Sekolah Rendah Parlimen Titiwangsa, bersempena Program Malaysia Prihatin di sini hari ini.

Beliau yang juga Ahli Parlimen Titiwangsa berkata 19 sekolah di kawasan parlimen berkenaan yang 50 peratus daripada muridnya adalah daripada keluarga B40, telah dilengkapi dengan peralatan ‘Smart Classroom’ sejak tahun lalu.

Rina berkata secara keseluruhannya, 114 bilik darjah, iaitu enam kelas untuk setiap sekolah telah dipasang dengan fasiliti ‘Smart Classroom’ itu yang bernilai RM2.85 juta.

“Dalam mendepani norma baharu, dunia digital menjadi tuntutan pelbagai aspek kehidupan termasuklah bidang pendidikan dan atas kesedaran itu, sebagai Ahli Parlimen Titiwangsa, saya usahakan ‘Smart Classroom’ seiring dengan arus teknologi dalam dunia pendidikan.

“Dengan adanya ‘Smart Classroom’ ini, ia dapat menyuntik semangat, mewujudkan murid yang kreatif dan kritis, mengurangkan kadar ponteng sekolah murid serta dalam masa sama dapat membantu guru dalam pengajaran dengan menggunakan teknologi moden,” katanya.


Terengganu catat kadar kebolehjangkitan (Rt) harian tertinggi di Malaysia-Dr Noor Hisham

KUALA LUMPUR 26 Jan – Terengganu mencatatkan kadar kebolehjangkitan (Rt) harian tertinggi di negara ini iaitu pada 1.36 setakat semalam, kata Ketua Pengarah Kesihatan Tan Sri Dr Noor Hisham Abdullah.

Berdasarkan infografik yang dikongsikan menerusi akaun Twitter beliau, Melaka merekodkan Rt kedua tertinggi pada 1.28, diikuti Sarawak (1.25), Putrajaya (1.19), Perak (1.17), Kedah (1.15), Perlis (1.15), Kuala Lumpur (1.12), Labuan (1.11) Pahang (1.1), Selangor (1.1) dan Kelantan (1.09) .


Bilangan kanak-kanak lengkap vaksin meningkat dua kali ganda dalam 24 jam

Sehari sebelumnya, berdasarkan laman web COVIDNOW, hanya 6,129 kanak-kanak daripada kumpulan umur yang sama menerima dua dos vaksinasi COVID-19 sementara secara keseluruhan setakat ini, sejumlah 1,348,693 kanak-kanak telah menerima sekurang-kurangnya satu dos vaksin.

Bagi remaja berusia 12 hingga 17 tahun, sejumlah 2,853,753 individu atau 91.7 peratus telah lengkap divaksinasi, manakala 2,949,653 atau 94.8 peratus menerima sekurang-kurangnya satu dos vaksin.

Sementara itu, bagi populasi dewasa sebanyak 15,850,917 individu atau 67.4 peratus telah menerima dos penggalak dan 22,954,771 atau 97.6 peratus (dua dos) dan 23,230,565 atau 98.8 peratus (satu dos).

Semalam, sebanyak 15,708 dos vaksin diberikan melibatkan 2,178 suntikan pertama manakala 9,277 merupakan suntikan lengkap dan 4,253 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,991,116.

Sementara itu, menurut portal GitHub Kementerian Kesihatan, 30 kematian akibat COVID-19 direkodkan semalam dengan Kedah dan Perak merekodkan kematian tertinggi, masing-masing tujuh kes diikuti Kelantan dan Selangor, tiga kes.

Pahang dan Pulau Pinang masing-masing merekodkan dua kes, sementara Johor, Melaka, Negeri Sembilan, Sarawak, Terengganu dan Kuala Lumpur masing-masing merekodkan satu kes. – BERNAMA


MU sah kekal di Liga Super musim depan

MELAKA 3 Okt. – Melaka United (MU) berjaya mengesahkan tempat untuk beraksi di saingan Liga Super musim depan, meski pun masih berbaki dua perlawanan.

Ia selepas pasukan di tangga ke-11 liga, Felda United, tewas 0-3 di tangan Terengganu FC (TFC) di Stadium Tun Abdul Razak Jengka, sebentar tadi.

Dalam perlawanan itu, Felda United kendalian Mohd Nidzam Jamil, memerlukan tiga mata penuh untuk menghidupkan peluang kekal di Liga Super, sebelum aksi penutup tirai minggu depan.

Bagaimanapun, segalanya kelihatan serba tak kena buat The Fighters apabila dibolosi seawal minit ke-5 hasil jaringan penyerang import TFC, Dominique Da Silva, sebelum Shanjar Shaakhmedov dan Lee Tuck menggandakan jaringan pada minit ke-37 dan 65.

Dengan kekalahan itu, Felda United kekal di tangga ke-11 Liga Super dengan mengutip tujuh mata dengan baki hanya satu perlawanan lagi.

Melaka United yang kini di tangga ke-8 liga dengan mengutip 11 mata pula masih berpeluang memperbaiki kedudukan dalam baki dua perlawanan lagi.


Presiden UMW meninggal dunia

KUALA LUMPUR 1 Jun — Presiden dan Ketua Pegawai Eksekutif Kumpulan UMW Holdings Bhd, Badrul Feisal Abdul Rahim meninggal dunia akibat serangan jantung semalam.

Dalam makluman kepada Bursa Malaysia hari ini, katanya Allahyarham Badrul menyertai UMW pada 1 Okt, 2015 dan telah menyumbang kepada kejayaan syarikat dalam projek mewujudkan nilai utama dalam pelbagai bahagian perniagaan.

Ini termasuk menjadikan UMW sebagai syarikat pertama Malaysia menjadi pengeluar komponen enjin aeroangkasa Peringkat 1 kepada Rolls-Royce Plc, dan kumpulan itu terus memulakan perjalanan transformasinya untuk membawa kumpulan tersebut ke tahap baharu.

“Badrul terus menunjukkan nilai-nilai yang tinggi dalam perniagaan, tadbir urus dan integriti yang tiada gantinya sepanjang perkhidmatan, hubungan peribadi dan kepimpinan beliau yang cemerlang. Kami amat sedih dengan pemergiannya,” katanya.


Op Pagar Laut: APMM hasilkan 32 tangkapan

PUTRAJAYA, 29 April – Agensi Penguatkuasaan Maritim Malaysia (APMM) telah melakukan 32 tangkapan atas pelbagai kesalahan menerusi pelaksanaan Op Pagar Laut yang bemula 19 April lepas dan mengumpul hasil tangkapan kira-kira RM10.6 juta.

Ketua Pengarah Maritim Malaysia Laksamana Maritim Datuk Mohd Zubil Mat Som berkata kes terbesar dalam operasi itu setakat ini adalah penahanan tujuh bot nelayan asing Vietnam di beberapa lokasi perairan dalam negara.

Dua bot ditahan di perairan Terengganu pada Rabu lepas dan satu bot ditahan semalam di perairan sama serta masing-masing dua bot ditahan di perairan Kelantan dan perairan Mersing, Johor pada 22 April lepas, katanya.

Seramai 66 kru warganegara Vietnam turut ditahan di bawah Akta Perikanan 1985 dan Akta Imigresen 1959/63, dengan anggaran nilai rampasan sebanyak RM10.5 juta, katanya dalam kenyataan hari ini.

Mohd Zubil berkata selain tangkapan bot nelayan asing, APMM turut berjaya menggagalkan penyeludupan kontraban dan barang kawalan melibatkan lima kes dengan nilai rampasan dianggarkan RM78,755.

Beliau berkata satu tangkapan di bawah Akta Bahan Letupan 1957 telah dilakukan di perairan Kelantan semalam melibatkan kes menyeludup 21 bungkus mercun bernilai kira-kira RM20,000 dan satu kes di bawah Akta Dadah Berbahaya 1952 melibatkan rampasan dua plastik disyaki mengandungi dadah jenis syabu seberat 45 gram dianggar bernilai RM2,475, di perairan Labuan.

Menurut Mohd Zubil, di bawah Akta Kastam 1967, satu kes rampasan rokok di perairan Semporna, Sabah dilakukan pada Selasa lepas (26 April) membabitkan 180 karton rokok putih jenama L3 dan 200 karton rokok jenama Astro Hijau dengan keseluruhan rampasan bernilai RM45,000.

Di bawah Akta Kawalan Bekalan 1961 pula, satu kes melibatkan rampasan 100 liter petrol di perairan Sandakan bernilai RM205 pada 22 April lepas dan satu kes melibatkan rampasan 1,070 minyak masak peket satu kilogram dengan nilai rampasan RM11,075 di perairan Semporna pada hari sama, katanya.

Mohd Zubil berkata seramai 16 pendatang tanpa izin yang terdiri daripada empat warga Indonesia, empat warga Myanmar dan lapan warga Kemboja telah ditahan kerana tidak mempunyai dokumen pengenalan diri serta permit perjalanan yang sah.

“Maritim Malaysia akan meningkatkan kesiapsiagaan operasi pada musim perayaan bagi mengekang dan memerangi aktiviti jenayah rentas sempadan di perairan negara supaya keselamatan dan kesejahteraan perairan negara terus terpelihara,” katanya. – BERNAMA


Mayat lelaki OKU ditemukan di tepi sungai

KUALA BERANG, 24 Mei – Misteri kehilangan seorang lelaki orang kurang upaya (OKU) lebih seminggu lalu akhirnya terjawab apabila mayat mangsa ditemukan berhampiran sungai di Kampung Tanjung Aur, Telemong di sini, hari ini.

Ketua Polis Daerah Hulu Terengganu, DSP Mohd Adli Mat Daud berkata pihaknya menerima panggilan telefon daripada penduduk kampung yang memaklumkan mengenai penemuan mayat lengkap berpakaian berhampiran hutan tidak jauh dari tebing sungai.

“Pasukan forensik yang bertugas di lokasi kejadian mendapati mayat mangsa yang kudung paras lutut akibat kemalangan jalan raya lengkap berpakaian, namun tangan kiri mangsa disyaki telah dimakan binatang liar.

Menurut Mohd Adli, siasatan awal mendapati tiada unsur jenayah dalam kejadian itu dan mayat telah dibawa ke Hospital Hulu Terengganu untuk proses bedah siasat.- BERNAMA


Kerajaan diminta percepat kelulusan pelaburan PTPTN – Wan Saiful

JITRA, 15 April – Kerajaan diminta mempercepat proses memberi kelulusan kepada Perbadanan Tabung Pendidikan Tinggi Nasional (PTPTN) untuk melakukan pelaburan bagi memastikan pendepositnya mendapat pulangan dividen yang baik.

Pengerusi PTPTN Datuk Wan Saiful Wan Jan berkata perbadanan itu yang juga agensi di bawah Kementerian Pengajian Tinggi memerlukan keputusan pantas kerajaan berkaitan perkara itu bagi mengelakkannya terlepas tawaran menarik daripada pengurus dana.

“Cabaran yang kita hadapi iaitu birokrasi dalam kerajaan di peringkat yang lebih tinggi daripada PTPTN menyebabkan kadangkala kita terlepas tawaran pulangan yang tinggi oleh pengurus dana kita.

“Katakanlah kalau dia tawarkan kadar pulangan 4.75 peratus tetapi kalau ambil masa sampai lima atau enam bulan (untuk diluluskan), maka suasana ekonomi semasa sudah berubah, jadi komitmen 4.75 peratus itu mungkin sudah tidak ada,” katanya kepada pemberita selepas majlis berbuka puasa bersama Kelab Media Elit Kedah di sini malam tadi.

Beliau berkata sekiranya kelulusan lambat diberikan, PTPTN mungkin terpaksa menerima tawaran pulangan lebih rendah sekali gus boleh menjejaskan kadar dividen yang akan diterima pendepositnya.

Wan Saiful berkata setiap cadangan pelaburan PTPTN yang dikemukakan kepada kerajaan telah dirangka dengan teliti termasuk mengenal pasti institusi pelaburan yang mampu mendatangkan pulangan tinggi kepada agensi itu.

Menurutnya adalah amat penting untuk PTPTN mengambil peluang yang lebih menguntungkan bagi memastikan pendeposit mendapat pulangan yang baik dan kekal menabung dengan perbadanan itu.

Dalam pada itu, beliau berkata setakat ini PTPTN mencatatkan prestasi yang baik dalam memberikan pulangan dividen kepada pendeposit di bawah dua produk Skim Simpanan Pendidikan Nasional (SSPN) iaitu Simpan SSPN Prime dan Simpan SSPN Plus.

“Komitmen saya adalah untuk memastikan semua pendeposit diberikan pulangan yang sewajarnya. Sebelum ini dividen kita sekitar empat peratus. Ia berkurang sedikit dalam pengumuman yang saya buat pada awal tahun ini (tiga peratus), tetapi itu adalah disebabkan oleh situasi pasaran dan keadaan ekonomi semasa,” katanya.

Wan Saiful berkata PTPTN akan terus mempromosi produk simpanannya terutama di kawasan luar bandar dan universiti bagi menggalakkan lebih ramai mendeposit di bawah SSPN dan mendapat manfaat daripadanya.- BERNAMA


Pemimpin diingat jangan susahkan rakyat – PM Anwar

IPOH, 29 Jan – Perdana Menteri Datuk Seri Anwar Ibrahim hari ini mengingatkan pemimpin supaya tidak melupakan dan menyusahkan rakyat setelah mendapat kuasa.

Beliau berkata rakyat seharusnya merasai nikmat di negara ini dan bukannya tersepit dalam drama pergaduhan di antara pemimpin termasuk dalam kalangan ahli politik.

“Yang penting negeri kita kena selamatkan, bila saya sebut Malaysia kena diselamatkan (ini) untuk orang Melayu, Cina, India, Dayak dan Kadazan bukan untuk orang atas.

“Negeri ini kaya, hasil banyak tetapi pasal apa orang kaya (kekal) kaya, orang miskin ramai  sebab wang yang ada kadang-kadang kontrak dan projek, terlalu banyak ketirisan,” katanya ketika menghadiri Program Sambutan Hari Ponggal 2023 Peringkat Parlimen Tambun, Perak di Sekolah Jenis Kebangsaan Tamil (SJKT) Klebang, Chemor hari ini.

Anwar yang juga Ahli Parlimen Tambun sempat menitipkan pesanan sambil menyanyikan beberapa lirik lagu bertajuk “Naan Aaniryrtal” oleh M. G. Ramachandran, mengenai kuasa dan rakyat.

Sementara itu, Anwar berkata Malaysia perlu berubah bagi menarik minat pelabur yang seterusnya akan menguntungkan rakyat menerusi tawaran peluang pekerjaan dan pertumbuhan ekonomi di masa hadapan.

“Dalam masa sebulan setengah lalu, saya lihat pelabur asing dari China, India, Amerika Syarikat dan Eropah sudah mula datang menunjukkan minat…ini untuk selamatkan rakyat bagi pekerjaan dan pendapatan yang baik, kalau tiada perubahan kita bakal berdepan masalah besar,” katanya.

Perdana Menteri dijadual menghadiri sambutan Rumah Terbuka Tahun Baharu Cina di Lost World of Tambun, sebelum merasmikan Pusat Khidmat Rakyat Parlimen Tambun di Meru, petang ini.


PKRC buat warga asing wajar – Mohd Redzuan

AYER KEROH 3 Jun – Pembukaan Pusat Kuarantin dan Rawatan COVID-19 Berisiko Rendah (PKRC) khusus bagi menempatkan warga asing yang dijangkiti wabak itu adalah wajar dalam tempoh Perintah Kawalan Pergerakan (PKP) penuh.

Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof berkata, sekali gus pusat itu mampu mengasingkan individu warga asing yang dijangkiti daripada rakyat tempatan bagi mendapatkan rawatan COVID-19.

Katanya, perkara itu juga mampu mengekang rakyat Malaysia daripada dijangkiti varian-varian baharu COVID-19 yang akan membawa kesan kepada kadar jangkitan di negara ini.

“Kita amat faham keadaan ini dan tak tahu dari mana mereka (varian) datang kerana ia daripada luar, jadi kita kena uji mereka dan wujudkan tempat khas supaya mampu membendung kita dari penularan ini.

“Berkaitan isu pendatang asing tanpa izin (PATI) pula kita akan terus memburu mereka kerana kebanyakan mereka ini lari bagi mengelakkan diri daripada disaring dengan ujian COVID-19.

“Kita memang patut wujudkan satu tempat spesifik untuk mereka ini termasuklah PATI dan uruskan penempatan mereka sebaiknya kerana mereka mempunyai tradisi, budaya dan makanan yang berbeza dengan kita,” katanya kepada Melaka Hari Ini dalam wawancara secara langsung bersama petugas barisan hadapan menerusi aplikasi Google Meet di pejabatnya di Putrajaya, hari ini.

Wawancara itu turut disertai Timbalannya, Datuk Mastura Mohd Yazid; Pengerusi Jawatankuasa Wanita, Pembangunan Keluarga dan Hal Ehwal Kebajikan Melaka, Datuk Wira Latipah Omar dan Pengarah Angkatan Pertahanan Awam (APM) Melaka Leftenan Kolonel (PA) Cuthbert John Martin Quadra.


Polis tahan lelaki Myanmar didakwa larikan kanak-kanak empat tahun

KUANTAN, 23 Mei – Polis menahan seorang lelaki warga Myanmar yang didakwa cuba melarikan seorang kanak-kanak lelaki berusia empat tahun dari halaman sebuah rumah kampung di Batu 3, Jalan Gambang di sini, semalam.

Ketua Polis Daerah Kuantan ACP Wan Mohd Zahari Wan Busu berkata suspek berusia 30 tahun itu ditahan oleh orang awam yang mengejar suspek selepas mendengar jeritan ibu mangsa, sebelum menyerahkannya kepada polis di lokasi kejadian pada 9.45 pagi.

Ibu mangsa mendakwa suspek menghampiri rumahnya semasa dia sedang menyiram pokok bunga, manakala mangsa yang merupakan anak bongsu daripada tujuh beradik bermain pasir di halaman rumah yang tidak berpagar.

“Suspek dikatakan menutup kepala mangsa dengan kain putih dan hanya sempat melarikannya hingga ke jalan besar sekitar 200 meter dari rumah mangsa sebelum ditahan oleh orang awam.

“Siasatan awal mendapati suspek bertindak demikian kerana mahukan anak selepas tidak dikurniakan cahaya mata selepas lapan tahun berkahwin,” katanya menerusi kenyataan di sini hari ini.

Suspek dipercayai datang ke Malaysia sejak tiga bulan lepas dan tinggal berhampiran jeti nelayan berhampiran kampung itu serta menyara hidup dengan mengambil upah membantu kerja nelayan.

Wan Mohd Zahari berkata siasatan lanjut dijalankan mengikut Seksyen 363/511 Kanun Keseksaan kerana melakukan penculikan dan cubaan melakukan jenayah yang memperuntukkan hukuman penjara sehingga tujuh tahun dan denda, jika sabit kesalahan.


MARA taja 1,500 pelajar ke luar negara tahun ini – Mahdzir

KUALA NERANG, 28 April – Majlis Amanah Rakyat (MARA) meneruskan program penghantaran pelajar tajaannya ke luar negara membabitkan seramai 1,500 orang dalam pelbagai bidang dan peringkat pengajian pada tahun ini.

Menteri Pembangunan Luar Bandar Datuk Seri Mahdzir Khalid berkata program tajaan, biasiswa dan pinjaman MARA ini sudah dilaksanakan sejak 50 tahun lepas dan akan diteruskan pada masa akan datang.

“MARA meneruskan usaha untuk memberi tajaan dan biasiswa serta pinjaman kepada anak-anak Melayu dan bumiputera untuk belajar dalam bidang-bidang tertentu di luar negara,” katanya ketika ditemui selepas Program Ceria ke Sekolah dan Majlis Perasmian Projek Baiti Jannati Tenaga Nasional Bhd (TNB) serta majlis berbuka puasa bersama pelajar tingkatan enam dari tiga sekolah di sini semalam.

Beliau berkata MARA tidak mempunyai sebarang masalah berkaitan penghantaran pelajar ke luar negara ketika pandemik COVID-19 memuncak sejak dua tahun lepas kerana kelas pengajian dilaksanakan secara dalam talian.

“Sekarang tidak ada masalah, dahulu pun tidak ada masalah sebab pelajar mengikuti pengajian secara online, cuma kos kita rendah kerana dia tidak pergi lagi ke universiti itu,” katanya.

Katanya MARA juga tidak menetapkan pelajar tajaannya pulang bekerja dengan agensi tersebut, sebaliknya pelajar yang menamatkan pengajian di luar negara bebas memilih kerjaya di mana-mana syarikat atau agensi di negara ini.

Ketika ini, sejumlah 3,391 pelajar tajaan MARA sedang melanjutkan pengajian di 24 negara di seluruh dunia dengan 1,422 pelajar berada di United Kingdom.

Pada majlis itu, Mahdzir turut menyampaikan bantuan Program Ceria Ke Sekolah TNB kepada 257 pelajar tingkatan enam tiga sekolah dari daerah Padang Terap manakala dua keluarga miskin dari Kampung Kuala Tekai, Pedu, menerima kunci rumah kediaman di bawah Projek Baiti Jannati TNB.- BERNAMA


Mini Food Bank DMDI terima sumbangan RM198,000 – Mohd Ridhwan

AYER KEROH 4 Oktober – Yayasan Dunia Melayu Dunia Islam (DMDI) menerima sumbangan RM198,514.30 bagi Mini Food Bank DMDI yang diwujudkan sejak 1 Julai lalu.

Pengerusinya, Datuk Mohd Ridhwan Mohd Ali berkata, hasil sumbangan tersebut memberi faedah kepada 3,775 penerima bantuan termasuk pelajar institusi pengajian tinggi (IPT).

“Alhamdulillah kita menerima banyak sumbangan dalam bentuk wang tunai dan barangan keperluan daripada syarikat serta individu untuk diagihkan kepada mereka yang memerlukan.

“Setakat 30 September, sumbangan diterima berjumlah RM198,514.30, kewujudan Mini Food Bank DMDI Melaka ini merupakan salah satu aktiviti kemasyarakatan Yayasan DMDI.

Beliau berkata demikian ketika berucap pada Majlis Perasmian Pusat Pengumpulan Dan Pengagihan (Distribution Centre) Food Bank Malaysia di Dc Autocity di sini, hari ini.

Hadir sama Exco Perpaduan, Hubungan Masyarakat, Tenaga Kerja dan Hal Ehwal Pengguna, Ngwe Hee Sem; Ketua Setiausaha Kementerian Perdagangan Dalam Negeri dan Hal Ehwal Pengguna, Datuk Azman Mohd Yusof dan Pengarah KPDNHEP Melaka, Norena Jaafar.


Peluang pekerjaan warga tempatan akan dipastikan tidak terjejas – Saravanan

KUALA LUMPUR, 4 Oktober – Peluang pekerjaan warga tempatan akan dipastikan tidak terjejas dengan kemasukan kira-kira 2.1 juta pekerja asing dalam masa terdekat ke negara ini, kata Menteri Sumber Manusia Datuk Seri M Saravanan.

Beliau yang memberikan komitmen itu turut berjanji akan memastikan segala permohonan pihak industri untuk membawa masuk pekerja asing selepas ini, akan dikaji pihaknya secara mendalam.

“Semua orang minta (pekerja asing), kalau saya nak luluskan semua atas permintaan mereka, mungkin orang tempatan tak ada kerja di negara kita.

“Saya tidak mahu KL (Kuala Lumpur) jadi tempat longgokan (pekerja asing),” katanya pada sesi Pertanyaan-pertanyaan Bagi Jawab Lisan di persidangan Dewan Rakyat, di sini, hari ini.

Beliau menjawab soalan tambahan Datuk Seri Mohd Salim Sharif (UMNO-Jempol) mengenai jaminan kerajaan bagi peluang pekerjaan kepada warga tempatan apabila tambahan kemasukan pekerja asing ke negara ini dalam masa terdekat.

Saravanan memaklumkan seramai 2,127,722 pekerja asing dijangka berada dalam negara untuk bekerja di pelbagai sektor dalam tempoh satu ke dua bulan lagi.

Jumlah berkenaan termasuk 1,244,400 jumlah pekerja asing yang kini berada dalam negara; 238,943 yang diluluskan eVDR (Visa Dengan Rujukan) dan 644,379 yang sedang menjalani pemeriksaan biometrik dan medikal di negara-negara sumber.

“Ini jumlah besar. Kita tidak pernah berada dalam kedudukan ini. Sebelum COVID-19  1.8 juta (jumlah pekerja asing), kita lihat hari ini kita dah lebih 300,000 orang (berbanding sebelum ini).

“Maka selepas segala permohonan ini, sebagai menteri saya perlu kaji secara mendalam sama ada perlu atau tidak (lulus permohonan baharu pekerja asing),” katanya.


Pan Gon bangga walaupun Harimau Malaya tewas kepada Tajikistan

Biarpun gagal menamatkan penantian 44 tahun Malaysia untuk menjulang Piala Raja Thailand selepas tewas 0-3 dalam penentuan sepakan penalti kepada Tajikistan pada perlawanan akhir, ketua jurulatih skuad bola sepak kebangsaan, Kim Pan Gon memuji anak buahnya kerana meletakkan semangat juang dan kekuatan mental yang tinggi sepanjang perlawanan malam tadi.

“Kami telah menjangkakan ia akan menjadi perlawanan yang sukar kerana Tajikistan, menduduki ranking ke-109 dunia adalah pasukan yang sangat fizikal dan kuat tetapi saya amat berbangga dengan sikap dan semangat pemain Harimau Malaya (di final).

“Tiada penyesalan, kerana kami telah melakukan yang terbaik dan akan menilai kem ini sebelum membuat persiapan menghadapi Piala AFF 2022 (yang akan diadakan 20 Dis 2022-16 Jan 2023),” katanya pada sidang media selepas perlawanan menerusi rakaman audio yang disediakan kepada media daripada Persatuan Bolasepak Malaysia (FAM).

Pengendali dari Korea Selatan itu kecewa selepas hujan lebat turun pada separuh masa pertama menggoyahkan prestasi Harimau Malaysia pada perlawanan akhir kejohanan empat pasukan itu.

Pan Gon menegaskan bahawa beliau tidak mahu menamatkan perlawanan menerusi sepakan penalti dan percaya anak buahnya boleh bermain dengan lebih baik sekiranya tiada hujan malam tadi.

Dalam pada itu, jurulatih berusia 53 tahun itu berharap Malaysia yang kini menduduki ranking ke-148 dunia, bersedia untuk bersaing dengan pasukan yang berada di kedudukan 110 ke atas dalam tempoh dua tahun akan datang.

Sementara itu, beliau memuji peminat Malaysia yang hadir di venue berkenaan dan berterima kasih kepada Liga Bolasepak Malaysia (MFL) yang membuat penyelarasan semula pada perlawanan liga tempatan dalam usaha memberi peluang kepada pemain melaporkan diri bagi tugasan skuad kebangsaan untuk kejohanan itu.

Skuad negara mara ke final selepas menang 5-3 ke atas Thailand, juga penentuan sepakan penalti, selepas kedua-dua pasukan terikat 1-1 sepanjang 90 minit perlawanan, Khamis lepas.


Lelaki warga Nigeria dihukum mati bunuh ketua jururawat

SHAH ALAM 4 Ogos – Mahkamah Tinggi di sini hari ini menjatuhkan hukuman mati terhadap seorang lelaki warga Nigeria selepas didapati bersalah membunuh Ketua Jururawat Hospital Serdang, Siti Kharina Mohd Kamarudin pada Mei 2019.

Hakim Datuk Ab Karim Ab Rahman menjatuhkan hukuman itu terhadap Alowonle Oluwajuwon Gilbert, 38, selepas mendapati pihak pembelaan gagal membuktikan keraguan munasabah terhadap kes pendakwaan.

Dalam penghakimannya, Ab Karim berkata kenyataan tertuduh bahawa dia telah meninggalkan kediaman mangsa pada 8 Mei 2019 adalah bertentangan dengan bukti rakaman kamera litar tertutup di Kondominium Third Avenue, Cyberjaya, yang merakam kelibat tertuduh pada keesokan hari.

“Maka kenyataan tertuduh bahawa beliau tidak lagi bersama mangsa pada 8 Mei 2019 dan telah meninggalkan kediaman itu hanyalah semata-mata penafian,” katanya.

Beliau berkata pihak pembelaan juga tidak mempertikaikan baju yang dipakai tertuduh pada hari kejadian yang mempunyai kesan darah dan asid deoksiribonukleik (DNA) milik mangsa.

Gilbert dituduh membunuh Siti Kharina di sebuah unit Kondominium Third Avenue, Cyberjaya antara jam 12.41 pagi, 9 Mei 2019 hingga 2.30 petang, 15 Mei 2019.

Pada 16 Mei 2019, media melaporkan penemuan mayat Siti Kharina selepas polis menerima maklumat daripada orang awam yang melihat darah mengalir keluar daripada unit kondominium berkenaan.

Mayat ketua jururawat itu ditemui terbaring dalam keadaan tidak berpakaian lengkap selain terdapat kesan kelar pada dada, leher serta kepala mangsa dan polis percaya Siti Kharina telah dibunuh dalam tempoh empat hingga lima hari berdasarkan keadaan mayatnya.


Posisi Zainal jadi rebutan?

Menurut sumber terdekat, difahamkan Persatuan Bolasepak Melaka United (MUSA) kini telah menerima beberapa ‘resume’ daripada jurulatih dalam dan luar negara untuk memimpin skuad Hang Tuah dalam saingan Liga Malaysia musim depan.

Sumber itu menyebut terdapat kira-kira enam ke tujuh jurulatih menyuarakan minat mengambil alih tempat Zainal Abidin yang sekadar membawa pasukan menduduki tangga ke-9 Liga Super musim lalu.

Namun, nama jurulatih tersebut tidak didedahkan sumber itu sebaliknya mengatakan perkara itu akan diputuskan dalam mesyuarat Jawatankuasa Khas MUSA dalam masa terdekat.

Ada yang menyebut rakan baik Zainal, Dollah Salleh mungkin akan dibawa ke Melaka, malah tidak kurang juga menyebut jurulatih asing mungkin dibawa untuk memperkuat pasukan seperti yang dilakukan Selangor.

Bagi Pentadbir Kelab Tegar Melaka United (KTMU) yang mesra dengan panggilan Rinkashi berkata, sebagai penyokong pihaknya menyerahkan sepenuh kuasa kepada MUSA untuk menentukan hala tuju pasukan.

Katanya, seandainya MUSA memilih untuk mengekalkan Zainal, pihaknya tidak mempunyai masalah dan jika MUSA mengambil jurulatih baharu juga ia dipercayai mampu mendatangkan kebaikan buat pasukan.

“Sama ada kekalkan Zainal atau bawa masuk jurulatih baharu kita sebagai penyokong meletak kepercayaan kepada pengurusan. Bagi saya ia tiada masalah asalkan itu perkara terbaik untuk pasukan.

“Cuma satu yang diharapkan ialah anda kata berlaku pertukaran, kita mahu Ketua Jurulatih tiba dahulu sebelum pemain. Kita tidak mahu pisang berbuah dua kali kes seperti Eric Williams dahulu yang mana pemain smpai dahulu sebelum jurulatih dan hasilnya boleh dikatakan sangat teruk,” katanya kepada Melaka Hari Ini.

Bagaimanapun, Rinkashi berkata, seandainya penyokong diberi peluang untuk memilih seorang jurulatih baharu memimpin Melaka, pihaknya berharap bekas pengendali Melaka United di pertengahan musim 2018, E Elavarasan dapat masuk ke dalam senarai pendek pihak pengurusan.

Jelasnya, Elavarasan yang pernah menyelamatkan MU sewaktu menduduki tangga tercorot dahulu wajar dipertimbangkan kerana dia telah membuktikan kemampuannya sebelum ini mencorakkan suatu idea dan taktikal ‘fresh’ untuk pasukan.

“Nama Elavarasan memang sentiasa bermain di hati. Dia ambil alih pasukan dalam keadaan tidak tersusun dan mampu mencorakkan sesuatu yang luar biasa kepada pasukan ketika itu. Namun, sayangnya dia tidak dikekalkan pengurusan terdahulu.

“Jika diberi peluang, memang saya ingin lihat Elavarasa memimpin semula pasukan dan mengetahui sendiri apa yang mampu diberi dan dijanjikan bukan sahaja kepada pengurusan dan pemain tetapi juga untuk penyokong setia Melaka United dan anak jati Melaka itu sendiri,” katanya lagi.


SALAM medan mualaf dalami ilmu agama Islam

Ketua Menteri Datuk Seri Utama Sulaiman Md Ali berkata, program yang dikelolakan Universiti Melaka (UNIMEL) bersama Majlis Agama Islam Melaka (MAIM) itu merangkumi enam silibus iaitu Akidah, Tafsir, Hadis, Kemahiran al-quran, Bahasa Arab Asas dan Fiqh Interaksi Mualaf.

Katanya, pengambilan pertama program tersebut telah diadakan pada Februari tahun lalu, dengan pengajian mengambil masa enam bulan di Kompleks Darul Huda Balai Islam Kesidang dengan 16 graduan dianugerah persijilan pertama program tersebut.

“Semoga kejayaan sebegini menjadi contoh dan dukungan kepada mualaf lain untuk terus mendalami ilmu asas seperti akidah, hadis dan kemahiran al-Quran.

“Saya berharap program SALAM ini akan menjadi satu platform utama buat semua mualaf tidak kira di Negeri Melaka mahupun di peringkat nasional untuk dijadikan contoh dan ikutan,” katanya.

Hadir sama, Setiausaha MAIM Muhammad Ikram Ibrahim selain Timbalan Naib Canselor Penyelidikan dan Pembangunan Korporat UNIMEL Ts. Dr. Yuseni Abd Wahab.


Lembaga Unggas akan dibincangkan – Menteri

PAYA RUMPUT 12 Februari – Kerajaan tidak menolak kemungkinan untuk menubuhkan Lembaga Unggas bagi menangani isu bekalan ayam dan telur di masa akan datang.

Menteri Pertanian dan Keterjaminan Makanan Datuk Seri Mohamad Sabu berkata, perkara itu kini berada di peringkat perbincangan dan akan dikaji sebelum dimuktamadkan.

“Perkara itu (Lembaga Unggas) kini di peringkat perbincangan, kita akan teruskan,” katanya ketika merasmikan kilang baja organik di Krubong, di sini, hari ini.

Sebelum ini, banyak pihak mencadangkan agar Lembaga Unggas diwujudkan bagi menangani isu bekalan ayam dan telur yang masih berlarutan sehingga kini.

Mohamad Sabu berkata, isu kekurangan bekalan telur yang berlaku kini merupakan isu global yang turut melanda negara-negara luar disebabkan kenaikan harga makanan ternakan seperti soya dan jagung.

Susulan itu, katanya, kerajaan masih belum menarik balik subsidi kepada penternak yang mana sehingga kini sejumlah RM1.8 bilion subsidi telah disalurkan bagi menstabilkan harga telur dan ayam.

“Kalau import barangan makanan ayam itu sudah turun harga berdasarkan matawang kita yang meningkat, kita akan kaji dan bincang dengan pihak pengeluar telur supaya harganya kembali stabil.

“Kita perlu lihat perkara ini dari semasa ke semasa kerana kita berdepan dengan benda hidup. Ia tidak seperti jalan raya yang kita boleh kata siap pada 20 Julai 2023. Benda hidup kita tidak boleh kata bila ia akan selesai,” katanya lagi.

Dalam pada itu, mengulas mengenai isu kekurangan sayur, Mohamad yang juga Ahli Parlimen Kota Raja, berkata pihaknya telah mengarahkan Lembaga Pemasaran Pertanian Persekutuan (FAMA) untuk mengambil tindakan segera.


Acryl Sani dilantik sebagai KPN Ke-13 berkuat kuasa 4 Mei – Hamzah

PUTRAJAYA 30 April. – Timbalan Ketua Polis Negara Datuk Seri Acryl Sani Abdullah Sani dilantik sebagai Ketua Polis Negara (KPN) yang baharu menggantikan Tan Sri Abdul Hamid Bador berkuat kuasa 4 Mei ini.

Menteri Dalam Negeri Datuk Seri Hamzah Zainudin berkata, pelantikan itu mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selepas menerima nasihat Perdana Menteri Tan Sri Muhyiddin Yassin atas perakuan Suruhanjaya Pasukan Polis (SPP).

“Saya nak maklumkan selepas proses dilakukan SPP dan dipersetujui oleh semua ahli Suruhanjaya. Semua setuju Acryl Sani diangkat sebagai Ketua Polis Negara yang baharu termasuk Tan Sri Abdul Hamid Bador,” katanya pada sidang media selepas menyerahkan surat pelantikan Ketua Polis Negara Ke-13 kepada Acryl Sani di sini, hari ini.

Hamzah berkata pelantikan Acryl Sani sebagai Ketua Polis Negara adalah sehingga 3 Oktober 2021 iaitu sehingga tempoh perkhidmatannya dalam polis tamat.

Hamzah berkata, Acryl Sani yang dilahirkan pada 3 Oktober 1961 berkelulusan Ijazah Sarjana Sains (Pengurusan) daripada Universiti Utara Malaysia (UUM) menyertai Polis Diraja Malaysia (PDRM) pada 2 Februari 1986 sebagai Kadet Asisten Superintendan Polis (ASP).

Katanya, Acryl Sani berpengalaman luas dalam tugas kepolisan dan pernah menjadi Pengarah di beberapa jabatan di Bukit Aman antaranya Jabatan Siasatan Jenayah Komersil (JSJK), Jabatan Sumber Strategik dan Pengarah Teknologi (StaRT) serta Jabatan Pencegahan Jenayah Dan Keselamatan Komuniti (JPJKK) selain Pesuruhjaya Polis Sarawak dan Ketua Polis Perak.


TAPEM komited mantapkan program bersama pelajar Melaka di luar negeri

AYER KEROH 2 Julai – Pengurus Besar Tabung Amanah Pendidikan Negeri Melaka (TAPEM) Datuk Mustafa Musa berkata, program bersama Persatuan Pelajar Anak Negeri Melaka di universiti dan institusi pengajian tinggi di seluruh negara akan diteruskan dan dimantapkan lagi.

Menurut beliau, ia berikutan kejayaan program itu menjadi platform pelajar untuk aktif dalam persatuan yang bukan saja tempat bertukar-tukar pandangan dalam bidang pengajian tetapi wadah membina jati diri.

“TAPEM menjadi penghubung jalinan kerjasama erat antara Kerajaan Negeri Melaka untuk menyantuni pelajar Anak Melaka di setiap universiti dan institusi pengajian tinggi di Malaysia.

“Ruang ini juga membakar semangat patriotik dan memupuk keharmonian Keluarga Malaysia kepada pelajar-pelajar sebagai generasi pelapis yang akan menyambung legasi pentadbiran negara terutama mencapai negara maju,” katanya pada Majlis Ramah Mesra Bersama Mahasiswa Anak Negeri Melaka di Universiti Utara Malaysia, Sintok, Kedah malam tadi.

Kini setiap Institusi Pengajian Tinggi Awam (IPTA) dan Institusi Pengajian Tinggi Swasta (IPTS) telah mempunyai Persatuan Anak Negeri seperti Ikatan Mahasiswa Anak Melaka (IMAM), Perkumpulan Anak-Anak Melaka (Purnama), Sekretariat Anak Melaka (SAM), Persatuan Mahasiswa Anak Melaka (Persawa) dan pelbagai nama mengikut syarat dan dasar ditetapkan institusi terbabit.

“Pelajar Anak-Anak Melaka dari pelbagai persatuan terbabit dapat merealisasikan hasrat kerajaan negeri untuk melahirkan lebih ramai mahasiswa berdaya maju dan berdaya saing serta bakal menjadi pemimpin negeri dan negara.

Menurut beliau, Kerajaan Melaka sentiasa komited mencapai hasrat pembangunan pendidikan dan kebajikan mahasiswa dengan menyediakan perancangan seperti Majlis Ramah Mesra Bersama Pemimpin, Program Motivasi, Kemasyarakatan, Kebajikan dan sebagainya melalui TAPEM.


Melaka pandang serius isu buli doktor pelatih

EXCO Kesihatan Negeri Dr Muhamad Akmal Saleh berkata, isu buli tidak seharusnya terjadi dalam landskap dunia perubatan yang kini menjadi antara bidang terpenting dalam negara.

“Maka, jika mana-mana doktor pelatih di negeri melaka yang mempunyai situasi dibuli begitu teruk sehingga menjatuhkan maruah, anda boleh maklumkan kepada saya secara terus untuk saya siasat sendiri dan ambil tindakan jika ia benar-benar berlaku.

“Ini kerana saya tidak akan biarkan sepanjang saya menjadi EXCO Kesihatan, ada mana-mana doktor pelatih dibuli begitu teruk dan dijatuhkan maruah mereka di dalam negeri melaka.

“Amaran keras juga saya berikan pada mana-mana pegawai perubatan ataupun pakar yang sesuka hati membuli doktor pelatih ini tanpa belas kasihan, jika anda melakukan perkara tersebut sila berhenti sebelum saya ambil tindakan,” katanya.

“Waktu menjalani housemanship officer (HO) ataupun doktor pelatih adalah waktu yang paling penting dan amat kritikal kerana masa inilah saat seorang doktor yang baru sahaja habis medical degree untuk mengguna pakai ilmu di sekolah perubatan dan perlu diasimilasikan dengan pengalaman bekerja yang sebenar.

“Bukan mudah untuk menjalani HO kerana mereka terpaksa bekerja dalam keadaan yang stress, waktu bekerja yang panjang kerana kesusahan dan keperitan itulah yang akan menjadikan doktor-doktor ini seorang doktor yang berjaya.

“Yang paling penting mereka boleh menjadi doktor yang selamat untuk pesakit apabila bekerja sebagai medical officer ataupun pakar, kerana jika mereka cuai ataupun melakukan kesilapan pasti akan menyebabkan nyawa seseorang tergadai,” katanya lagi.


MIC diminta utamakan politik perpaduan, bukan pecah belah

KLANG 3 April. – Perdana Menteri Tan Sri Muhyiddin Yassin berkata MIC boleh melakukan sumbangan besar kepada situasi semasa dengan mengutamakan politik perpaduan demi kebajikan rakyat, bukan politik pecah belah untuk kepentingan sempit.

“Kita telah memasuki era baharu dalam politik negara kita. Tidak ada mana-mana parti yang boleh mendakwa bahawa merekalah parti yang paling dominan dan lebih berhak untuk memegang tampuk kuasa dengan memperkecilkan peranan parti-parti lain. Ini politik lama,” kata Muhyiddin pada Perhimpunan Agung MIC ke-74 di sini hari ini.

Menurut perdana menteri, dalam era politik baharu sekarang, semua parti mempunyai peranan dan sumbangan yang sama penting untuk menjaga kebajikan rakyat dan memajukan negara.

“Kita perlu mengamalkan budaya politik yang berasaskan kepada persefahaman, perundingan dan konsensus dalam mencari jalan terbaik untuk memelihara kestabilan politik, membela nasib rakyat dan memacu kemajuan negara,” tegas beliau.

“Dalam apa sahaja hala tuju politik yang diambil oleh parti politik, pertimbangan utamanya mestilah kepentingan rakyat dan negara, bukan kepentingan individu atau kelompok yang kecil,” tambahnya.

Muhyiddin berkata semua organisasi politik di negara ini termasuk MIC sepatutnya menjadikan kebajikan rakyat dan kesejahteraan negara sebagai prinsip panduan dalam menentukan hala tuju parti masing-masing.

Pada masa sama beliau berterima kasih kepada MIC yang terus memberikan sokongan kepada kerajaan PN selain menjadi parti yang pernah bersama-sama mengemudi negara sejak tujuh dekad yang lalu.

“Sumbangan MIC dalam memajukan masyarakat India, baik dalam bidang pendidikan, ekonomi, sosial, budaya dan lain-lain, telah berjaya meningkatkan taraf hidup masyarakat India di negara ini.


UTeM bangunkan VEDIWARD bantu cegah kemalangan lori

DURIAN TUNGGAL 25 Mei – Universiti Teknikal Malaysia Melaka (UTeM) membangunkan membangunkan sebuah prototaip pengesan dan penggera ketidakstabilan lori yang dikenali sebagai VEDIWARD bagi membantu mengurangkan insiden kemalangan jalan raya.

Pengesan itu hasil daripada penyelidikan yang diketuai Pensyarah Kanan UTeM, Dr Mohamad Hafiz Harun dan disertai enam lagi penyelidik dari fakulti sama iaitu Ahmad Zul Husni Che Mamat, Dr Fauzi Ahmad, Mohd Hanif Che Hasan, Mohammad Rafi Omar, Qamar Fairuz Zahmani dan Muhammad Rabbani Abd Rasid.

Naib Canselor UTeM, Profesor Ts Dr Massila Kamalrudin berkata, sebagai universiti awam teknikal pertama di Malaysia, UTeM terus menzahirkan kepakaran penyelidiknya dalam bidang penyelidikan dan inovasi bagi membantu komuniti yang memerlukan.

Jelasnya, terbaharu pembangunan VEDIWARD ini dilihat sebagai salah satu kaedah yang mampu membantu pemandu lori dan kenderaan perdagangan dalam negara memastikan pemanduan yang lebih selamat seterusnya mengurangkan kes kemalangan jalan raya.

“Dengan pembangunan prototaip ini ianya memberikan gambaran bahawa menerusi inovasi dan teknologi kita mampu membantu mencorak keadaan pemanduan yang selamat buat semua,” katanya.

Sementara itu, Mohamad Hafiz berkata menurut Institut Penyelidikan Keselamatan Jalan Raya Malaysia (MIROS), faktor utama berlakunya kemalangan jalan raya adalah disebabkan kecuaian manusia yang menyumbang sebanyak 80.6 peratus manakala 13.2 peratus disebabkan oleh faktor keadaan jalan raya dan 6.2 peratus disebabkan faktor keadaan kenderaan.

Katanya, berdasarkan senario tersebut pihaknya menjalankan inisiatif untuk membangunkan VEDIWARD bagi mengurangkan jumlah kemalangan jalan raya disebabkan faktor kecuaian manusia terutama melibatkan lori.

“VEDIWARD adalah alat pengesan dan penggera ketidakstabilan kenderaan yang efektif terutamanya apabila digunakan pada lori dan kenderaan perdagangan, ianya dapat membantu pemandu untuk mencegah kemalangan jalan raya.

“Dengan rekabentuk yang kompak dan penggera yang mudah dilihat, pastinya dapat membantu pemandu memberikan amaran awal yang jelas sebelum berlakunya kemalangan,” ujarnya lagi kepada media baru-baru ini.

Mengulas lanjut, katanya sistem amaran dihasilkan oleh VEDIWARD menggunakan suara manusia yang jelas dapat membantu pemandu membetulkan pemanduan sebelum berlakunya kemalangan.


Aniaya kanak-kanak Sindrom Down, pengasas Rumah Bonda didakwa lagi

KUALA LUMPUR 25 Nov – Pengasas Rumah Bonda Siti Bainun Ahd Razali didakwa sekali lagi di Mahkamah Sesyen di sini hari ini, atas pertuduhan menganiaya seorang remaja perempuan Sindrom Down berusia 13 tahun.

Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah menganiaya mangsa sehingga menyebabkannya mengalami kecederaan fizikal dan emosi.

Dia dituduh melakukan perbuatan tersebut di sebuah unit kondominium di Wangsa Maju di sini antara Februari dan Jun tahun ini, mengikut Seksyen 31(1)(a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.

Pada 20 Ogos lepas, Siti Bainun mengaku tidak bersalah atas pertuduhan mengabaikan remaja terbabit sehingga menyebabkannya mengalami kecederaan fizikal dan emosi, di lokasi dan masa yang sama.

Terdahulu, peguam Datuk Farhan Maaruf yang dibantu Nur Aminahtul Mardiah Md Nor memohon agar mahkamah mengguna pakai wang jaminan RM12,000 yang dikenakan terhadap anak guamnya sebelum ini kerana fakta serta bukti bagi kedua-dua kesalahan itu adalah sama.

“Pihak kami percaya jaminan RM12,000 yang dikenakan ke atas anak guam saya bagi pertuduhan sebelum ini mencukupi untuk memastikan kehadirannya di mahkamah, namun sekiranya mahkamah ingin mengenakan jaminan bagi pertuduhan kedua ini, saya mohon wang jaminan sebanyak RM3,000,” kata Farhan.

Mahkamah kemudian membenarkan tertuduh diikat jamin RM5,000 dengan seorang penjamin dan mengekalkan syarat tambahan iaitu dilarang mengganggu mangsa, menyerahkan pasport kepada mahkamah dan melapor diri di balai polis berdekatan.

Noor Shakira Aliana turut memaklumkan kepada mahkamah, kedua-dua kes itu akan dibicarakan bersama dan setakat ini pihaknya telah menyediakan seramai 29 saksi pendakwaan untuk memberi keterangan.

“Pihak pendakwaan telah menyerahkan 13 dokumen berkaitan kes itu kepada pihak pembelaan, namun terdapat beberapa dokumen lain yang masih belum diserahkan antaranya rekod janji temu mangsa dari Hospital Serdang dan gambar daripada forensik,” katanya yang turut memohon tarikh sebutan bagi penyerahan dokumen tersebut.

Izralizam kemudian menetapkan perbicaraan kes itu berlangsung selama 15 hari bermula 30 Mac 2022 manakala sebutan kes ditetapkan pada 6 Jan tahun depan.- BERNAMA


Singapore mosques to resume Friday prayers on June 26 – MUIS

SINGAPORE June 21 – Singapore mosques will resume Friday prayers and daily congregational prayers on June 26, with a maximum of 50 congregants per session at each mosque, said Majlis Ugama Islam Singapura (MUIS).

In its website, MUIS said it will continue to adopt a cautious and phased approach to ensure the mosques remain safe, and in full compliance with national guidelines.

MUIS said to enable more congregants to perform the Friday prayers, two half-hour prayer sessions will be held every Friday, with an interval of about 30 minutes between the two sessions, to ensure safe crowd management.

Apart from Friday prayers and daily congregational prayers, MUIS said private worship beyond congregational prayer sessions will continue to be available and subject to the same limit of 50 persons at any one time.

MUIS noted that it has developed an online prayer booking system to manage the demand and ensure the orderly conduct of the congregational prayers.

To enable more worshippers to perform their Friday prayers, the system will limit the number of bookings an individual can make for Friday prayers to only one reservation within a three-week window.

Singapore entered its Phase Two of reopening on June 19 with the easing of restrictions which were imposed to curb the spread of Covid-19.


Gary sedia ‘menggegau’ bersama MUFC

BEKAS tonggak Harimau Muda, Gary Steven Robbat sah menjadi milik Kelab Bolasepak Melaka United (MUFC) selepas dipinjamkan dari Kelab Johor Darul Ta’zim (JDT) sehingga tamat musim ini.

Perkara itu diumumkan MUFC dalam satu kenyataan yang mengalu-alukan kedatangan pemain berusia 28 tahun itu menyertai keluarga skuad Hang Tuah selain turut memperkenalkannya dalam satu panggilan video di laman Facebook rasmi MUFC.

“Saya akan memberikan komitmen 100 peratus di dalam semua perlawanan dan saya sudah tidak sabar lagi untuk bersama pasukan ini,” katanya.

Untuk rekod, Gary bukan lagi nama asing dalam arena bola sepak tempatan memandangkan beliau antara produk skuad Harimau Muda sebelum menyertai JDT pada 2015.

Pemain tengah itu juga pernah mewakili skuad bola sepak kebangsaan di pelbagai peringkat seperti Skuad Bawah 21, 23 dan Senior di peringkat antarabangsa.


Pengarah filem dikompaun RM10,000 jalankan penggambaran di tempat awam

SEREMBAN 17 Mei. – Seorang pengarah filem tempatan dikompaun RM10,000 kerana melanggar prosedur operasi standard (SOP) Perintah Kawalan Pergerakan (PKP) dengan menjalankan aktiviti penggambaran filem di tempat awam di Jeti Penambang 2, Bukit Pelandok, dekat sini, semalam.

Ketua Polis Daerah Port Dickson Superintendan Aidi Sham Mohamed berkata, kompaun terhadap lelaki berusia 59 tahun dibuat selepas polis menerima maklumat daripada orang awam terdapat penggambaran filem di kawasan terbabit kira-kira jam 11.30 pagi.

“Individu yang dikompaun seharusnya lebih peka dengan SOP ditetapkan Majlis Keselamatan Negara (MKN) iaitu penggambaran hanya dibenarkan dibuat di dalam studio sepanjang tempoh PKP ini dilaksanakan,” katanya dalam satu kenyataan malam ini.

Jelasnya, polis memandang serius sebarang pelanggaran SOP yang ditetapkan MKN dalam mengawal jangkitan pandemik COVID-19 memandangkan kes wabak itu masih lagi tinggi.


Pengasuh pusat jagaan didakwa aniaya kanak-kanak lima tahun

KUALA TERENGGANU, 16 Januari – Seorang pengasuh di sebuah pusat jagaan didakwa di Mahkamah Sesyen di sini, hari ini, atas tuduhan menganiaya seorang kanak-kanak lelaki, Ogos tahun lepas.

Dia didakwa menganiaya kanak-kanak lelaki berusia lima tahun itu di sebuah pusat jagaan di Bukit Besar di sini, sekitar Ogos 2022 pada pukul 6 pagi hingga 10 malam sehingga mengakibatkan kecederaan fizikal.

Pertuduhan mengikut Seksyen 31(1)(a) Akta Kanak-Kanak 2001 yang jika sabit kesalahan boleh didenda maksimum RM50,000 atau penjara maksimum 20 tahun atau kedua-duanya sekali.


Kes kematian Adib: “Semua sudut kes ini akan disiasat sepenuhnya”- KPN

KUALA LUMPUR 4 Julai – Polis Diraja Malaysia menegaskan siasatan berhubung kes kematian anggota bomba Muhammad Adib Mohd Kassim masih diteruskan dan akan memanggil semula saksi berkaitan selepas mendapat arahan daripada Jabatan Peguam Negara.

Ketua Polis Negara Tan Sri Abdul Hamid Bador berkata sebelum ini pihaknya telah menghantar kertas siasatan kes itu kepada Jabatan Peguam Negara namun pihaknya diminta memperkemaskan lagi siasatan tersebut.

“Inilah yang sedang dilakukan Jabatan Siasatan Jenayah (JSJ), sebelum ini saya dapati tindakan yang telah dijalankan begitu tersusun dan mematuhi Prosedur Operasi Standard siasatan.

“Saya beri jaminan, semua sudut kes ini akan disiasat sepenuhnya dan tidak akan menyembunyikan apa-apa fakta yang berkaitan dengannya,” katanya kepada Bernama.

Beliau berkata demikian ketika diminta mengulas cadangan Menteri Perumahan dan Kerajaan Tempatan Zuraida Kamaruddin agar polis memanggil semula semua saksi dalam kes kematian anggota bomba itu bagi mengheret pelaku sebenar jenayah itu ke muka pengadilan.

Abdul Hamid juga berkata pihaknya berdepan isu teknikal dan proses memburu saksi yang menjadi antara punca kes itu mengambil masa yang lama.

Rabu lepas, Pengarah JSJ Bukit Aman Datuk Huzir Mohamed mengesahkan pihaknya akan menyelesaikan segala tindakan dan arahan pihak pendakwa raya berhubung kes itu dalam waktu terdekat.

Muhammad Adib, 24, yang bertugas sebagai anggota bantuan kecemasan Jabatan Bomba dan Penyelamat Subang Jaya, parah dalam rusuhan di Kuil Sri Maha Mariamman, USJ 25, Subang Jaya pada 27 Nov 2018 dan meninggal dunia di Institut Jantung Negara selepas 21 hari menerima rawatan.

Pada 27 Sept tahun lepas, Mahkamah Koroner Shah Alam memutuskan kematian Muhammad Adib, yang parah dalam rusuhan ketika kekecohan itu, adalah akibat perbuatan jenayah yang dilakukan lebih dua atau tiga individu tidak diketahui.


Trafik antarabangsa di lapangan terbang tempatan melonjak 53 peratus – MAHB

KUALA LUMPUR, 23 Mei – Trafik antarabangsa di rangkaian lapangan terbang tempatan Malaysia Airports Holdings Bhd (MAHB) meningkat sebanyak 53 peratus susulan pembukaan semula sempadan pada 1 April, 2022.

MAHB yang menguruskan dan mengendalikan 39 lapangan terbang di negara ini menjelaskan, ia telah merekodkan purata 23,000 pergerakan penumpang antarabangsa setiap hari, dengan trafik memuncak melebihi 30,000 semasa cuti perayaan Aidilfitri yang panjang baru-baru ini.

“Secara keseluruhannya, lapangan-lapangan terbang merekodkan 642,128 pergerakan penumpang antarabangsa, di mana Lapangan Terbang Antarabangsa Kota Kinabalu, Lapangan Terbang Antarabangsa Pulau Pinang dan Lapangan Terbang Antarabangsa Langkawi menunjukkan peningkatan paling ketara — masing-masing lebih 200 peratus berbanding bulan sebelum ini,” menurut MAHB dalam kenyataan pada Isnin.

Ia menambah, sejumlah 2.78 juta penumpang direkodkan bagi Malaysia pada April, dengan pergerakan penumpang domestik sebanyak 2.13 juta atau 77 peratus.

Dalam kenyataan kepada Bursa Malaysia, MAHB menjelaskan menjelang akhir April, purata pergerakan penumpang harian antarabangsa dan domestik masing-masing meningkat sebanyak 31 peratus dan 87 peratus bulan ke bulan.

Purata pergerakan penumpang domestik harian Malaysia melepasi paras 100,000 buat kali pertama, dengan lebih 131,000 purata penumpang harian dalam empat hari terakhir April, menurutnya.

“(Sebagai perbandingan,) purata penumpang harian yang dicatatkan bagi tempoh Januari 2022 hingga Mac 2022 ialah kira-kira 81,000 penumpang,” tambah MAHB dalam kenyataan itu.

Menurut kenyataan MAHB yang dikeluarkan hari ini, bagi operasi Malaysia dan Turki (Lapangan Terbang Antarabangsa Sabiha Gokcen Istanbul), MAHB merekodkan 4.90 juta pergerakan penumpang pada April, penurunan sebanyak 7.9 peratus daripada angka pada Mac.

“Penurunan pergerakan penumpang ini kerana April merupakan bulan suci Ramadan yang menyaksikan permintaan untuk perjalanan di dalam dan di seluruh dunia berkurangan.

“Daripada jumlah pergerakan trafik penumpang sebanyak 4.89 juta, lapangan terbang tempatan di Malaysia menyumbang 57 peratus, manakala Lapangan Terbang Antarabangsa Sabiha Gokcen Istanbul di Turki mencatatkan 2.13 juta penumpang, terdiri daripada 1.05 juta penumpang antarabangsa dan 1.08 juta penumpang domestik,” jelasnya.

Menurut MAHB, lima syarikat penerbangan menyambung semula 17 laluan antarabangsa bulan lepas iaitu Vietjet Air, Scoot, AirAsia, Thai AirAsia dan AirAsia X.

Pengarah Urusan, Datuk Iskandar Mizal Mahmood berkata pihaknya juga gembira kerana lapangan terbang landasan pendek Tioman (TOD) telah beroperasi semula pada bulan ini untuk menyediakan laluan Lapangan Terbang Subang-TOD bagi SKS Airways.

Beliau berkata pada masa ini SKS Airways merupakan satu-satunya syarikat penerbangan dengan perkhidmatan berjadual yang terbang di laluan ini empat kali seminggu.

“Kami akan terus bekerjasama rapat dengan syarikat penerbangan rakan kongsi untuk mempercepat kadar pemulihan sektor domestik dan antarabangsa,” katanya dalam kenyataan yang sama.

Vietjet menawarkan penerbangan bagi laluan Ho Chi Minh City-Kuala Lumpur (KUL) dengan perkhidmatan empat kali seminggu dan merupakan syarikat penerbangan keempat yang terbang di laluan ini manakala Scoot menyambung semula perkhidmatan penerbangan hariannya untuk laluan Kota Kinabalu-Singapura.

Sementara itu, kumpulan syarikat penerbangan AirAsia, termasuk AirAsia Bhd, Thai AirAsia dan AirAsia X, menyambung semula laluan Kota Kinabalu-Singapura; KUL-Hanoi; Langkawi-Singapura; Ipoh-Singapura; Hatyai-KUL; Don Mueng-Pulau Pinang; KUL-Incheon; KUL-New Delhi; KUL-Ho Chi Minh City; KUL-Bengaluru; KUL-Kolkata; KUL-Kochi; KUL-Chennai; KUL-Tiruchirappall dan KUL-Siem Reap. – BERNAMA


Halimah puas hati pematuhan SOP Thaipusam tahun ini

KUALA LUMPUR, 18 Jan – Menteri Perpaduan Negara Datuk Halimah Mohamed Sadique berpuas hati dengan tahap pematuhan orang ramai terhadap Prosedur Operasi Standard (SOP) Thaipusam yang ditetapkan kerajaan tahun ini.

Halimah juga memuji usaha pihak pengurusan kuil termasuk Kuil Sri Subramaniar Swamy, Batu Caves dan Pengerusinya Tan Sri R. Nadarajah serta sukarelawan kerana dapat mengawal keadaan di kawasan persekitaran kuil semasa sambutan.

“Walaupun dalam keadaan SOP yang ketat, pihak pengurusan kuil berjaya menjaga keselamatan kesihatan penganut beragama Hindu yang menunaikan nazar bersempena sambutan hari Thaipusam,” katanya dalam ucapannya selepas meninjau suasana sambutan Thaipusam di Kuil Sri Subramaniar Swamy, Batu Caves di sini hari ini.

Sementara itu, Menteri Sumber Manusia M. Saravanan berkata pihak Kuil Sri Subramaniar Swamy, Batu Caves bakal membina sebuah dewan untuk manfaat masyarakat India di kawasan itu dan pembinaannya akan dilaksanakan tahun ini.

“Peranan saya dan Yang Berhormat (Halimah) adalah untuk mendapatkan dana yang secukupnya manakala bagi pengerusi kuil ini pula adalah mendapatkan kelulusan dengan kadar segera,” katanya.- BERNAMA


Teater muzikal Cak Kun Cak angkat kisah riuh rendah ‘kerja kahwin’

AYER KEROH 28 Mei – Teater Muzikal Cak Kun Cak Melaka 2023 mengangkat seni Dondang Sayang dalam kisah riuh rendah ‘kerja kahwin’ masyarakat Melaka.

Teater yang diarahkan oleh Mohd Naim Azmi itu menggarapkan kisah cinta, adat dan warisan dondang sayang, selain adat berandam, malam berinai, sanggul lintang pengantin Melaka serta rewang.

Menariknya, ia turut menggambarkan bagaimana Dondang Sayang berkembang bermula dari pantun usik mengusik dan menjadi budaya dan perantara utama terutama dalam majlis perkahwinan di Melaka.

Teater tersebut dipentaskan pada Majlis Pelancaran Program Menyemarak Seni dan Budaya: Gegau Seni Budaya @Melaka (GSBM), di Kompleks Jabatan Kesenian dan Kebudayaan Negeri (JKKN) Melaka, di sini, malam tadi.

Majlis tersebut turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam yang turut menyaksikan pementasan teater muzikal tersebut sehingga akhir.

Hadir sama, Timbalan Ketua Pengarah Jabatan Kebudayaan dan Kesenian Negara, Mohd Amran Mohd Haris; Pengarah JKKN Melaka, Ezlina Elias serta kenamaan lain.


Selepas ‘bot cinta’ Melaka akan perkenal ‘bot loncat-loncat’ – KM

PENGKALAN RAMA 12 Dis – Selain produk Bot ‘Everlasting Love’ atau bot cinta, Melaka River Cruise (MRC) akan memperkenalkan satu lagi tarikan terbaharu untuk pelancong tidak lama lagi.

Jelasnya, bot loncat-loncat itu merupakan satu perkhidmatan yang berfungsi seakan ‘teksi air’ yang bakal memberikan kemudahan buat setiap pengunjung untuk bergerak dari satu destinasi ke ke destinasi lain sejauh 10 kilometer dalam jajaran Sungai Melaka.

“Saya yakin dan percaya, perkembangan pesat sektor pelancongan ini akan memberi limpahan manfaat bukan sahaja kepada pengusaha hotel dan pengusaha produk pelancongan, bahkan kepada penarik beca, penjual kraf tangan, pemandu teksi, pengusaha
restoran serta peniaga warung.

“Sesungguhnya, ini merupakan usaha dan aku janji pihak Kerajaan Negeri untuk memastikan manifesto yang ditawarkan tempoh hari dapat dinikmati rakyat demi kemakmuran ekonomi Negeri Melaka,” katanya.

Beliau berkata demikian ketika berucap dalam Majlis Pelancaran Pakej Everlasting Love Melaka River Cruise anjuran Perbadanan Pembangunan Sungai dan Pantai Melaka (PPSPM) di Taman Rempah, malam ini.

Hadir sama Exco Pelancongan Datuk Muhammad Jailani Khamis, Setiausaha Kerajaan Negeri Datuk Kamel Mohamad, Ketua Pegawai Eksekutif PPSPM Datuk Murad Husin dan lain-lain kenamaan.


Agong, Permaisuri zahir ucapan takziah atas pemergian bekas pelumba basikal, Ishak Alwi

KUALA LUMPUR 9 Ogos- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga bekas pelumba basikal kebangsaan, Ishak Alwi yang meninggal dunia, kelmarin.

Istana Negara dalam hantaran di Facebook rasminya memaklumkan Seri Paduka Baginda berdua turut menzahirkan rasa sedih dengan pemergian Allahyarham dan berharap seluruh keluarga Allahyarham sabar serta tabah menghadapi dugaan pilu itu.

“Jasa, khidmat serta bakti Allahyarham kepada negara amat dihargai dan pemergian Allahyarham merupakan satu kehilangan besar kepada sukan lumba basikal negara.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” katanya dalam kenyataan itu.

Allahyarham adalah adik kepada seorang lagi pelumba basikal negara, Rosman Alwi, terkenal dengan acara pecut dan satu kilometer ujian masa pada era 80-an.


Malaysia Madani jadi konsep baharu pupuk perpaduan

BANDA HILIR 16 Januari – Kementerian Perpaduan Negara bakal memperluas program-program yang menyokong konsep Malaysia Madani seperti diilhamkan Perdana Menteri, Datuk Seri Anwar Ibrahim.

Menteri Perpaduan, Datuk Aaron Ago Dagang berkata, konsep baharu itu bertujuan membentuk masyarakat bertamadun pada masa hadapan, selain ia juga dijangka bakal menjadi slogan baharu Kerajaan Perpaduan.

Katanya, sebagai antara kementerian bertanggungjawab, pihaknya bakal merangka pelbagai program demi menyokong konsep berkenaan agar ia menjadi panduan di setiap lapisan masyarakat.

“Oleh yang demikian, kita di pihak kementerian telah mengadakan lawatan ke negeri-negeri bagi mempromosikan program baharu yang perlu diterjemah oleh masyarakat dan negara kita iaitu Malaysia Madani.

“Ini juga merupakan norma baharu masyarakat masa depan yang ideal, menghormati satu sama lain, dapat bergaul dan bekerjasama walaupun berbeza bangsa, agama atau budaya,” katanya.

Beliau berkata demikian pada sidang media selepas Majlis Perjumpaan dan Amanat Menteri Perpaduan Negara bersama warga Kementerian dan Agensi Negeri Melaka Tahun 2023 dan lawatan ke Muzium Seni Bina Malaysia, Jalan Kota, di sini, hari ini.

Hadir sama, Setiausaha Kementerian Perpaduan Negara Datuk Indera Noridah Abdul Rahim; Pengerusi Perbadanan Muzium Melaka (Perzim) Datuk Akramuddin Ab Aziz serta Pengarah Jabatan Perpaduan Negara dan Integrasi Nasional (JPNIN) Negeri Melaka Intan Suhana Yusuff.

Meskipun begitu, beliau optimis kerjasama semua pihak dalam menjayakan perancangan dan program yang bakal dirangka nanti dapat membantu merealisasikan hasrat tersebut.

“Jadi, kita harap dengan konsep yang akan diterapkan ini, ia dapat membantu masyarakat hidup aman damai dan tiada rusuhan kerana itulah termaktub dalam prinsip Malaysia Madani,” katanya.


PRN Melaka ‘game changer’ dari segi calon dan manifesto BN

KUALA LUMPUR 27 Okt- “Pilihan Raya Negeri (PRN) Melaka akan menjadi ‘game changer’ apabila Barisan Nasional (BN) bakal meletakkan calon dan manifesto baharu,” kata Datuk Seri Ahmad Zahid Hamidi.

Beliau yang juga Pengerusi Barisan Nasional (BN) memberi jaminan kepada pengundi di Melaka, bahawa bukan sahaja muka baharu yang terdiri dalam kalangan orang muda berkebolehan akan diketengahkan, bahkan manifesto yang dekat di hati rakyat akan dipersembahkan.

“Saya yakin mereka (orang lama dalam parti) akan beri peluang pada calon anak muda yang akan diketengahkan, begitu juga oleh mereka dari parti MCA dan MIC.

“Kita akan melakukan pendekatan baharu, satu ‘game changer’ akan dilakukan bukan sahaja dari segi calon, manifesto dan garis besar untuk rakyat Melaka, tetapi kita akan laksanakan aku janji ini untuk mereka,” katanya.

Beliau berkata demikian dalam ucapannya di Majlis Pelancaran Jentera BN Pilihan Raya Melaka 2021 di Pusat Dagangan Dunia (WTC), di sini, malam ini.


Petronas sumbang RM25 juta untuk misi bantuan banjir

KUALA LUMPUR, 20 Dis – Petronas akan menyalurkan sumbangan sebanyak RM25 juta untuk memberi bantuan kepada mangsa bencana banjir yang melanda beberapa kawasan di negara ini.

Dana berkenaan diperuntukkan oleh unit dan anak syarikat Kumpulan Petronas termasuk Yayasan Petronas yang mana ia akan meningkatkan jumlah sumbangan bersama syarikat berkaitan kerajaan (GLC) lain, yang merupakan sebahagian daripada Rangkaian Tindak Balas Bencana GLC (GDRN).

Dalam pada itu, Kelab Sukan dan Rekreasi Petronas, Persatuan Isteri-Isteri dan Kakitangan Wanita Petronas dan Badan Kebajikan Islam Petronas juga telah memulakan kutipan sumbangan untuk disalurkan kepada mangsa melalui Persatuan Bulan Sabit Merah Malaysia (PBSM), kata Petronas dalam satu kenyataan hari ini.

Seperti tahun sebelumnya, Petronas Dagangan Bhd (PDB) akan menyediakan perkhidmatan trak mengisi minyak bergerak, ROVR bagi membantu mangsa banjir, memberi perkhidmatan kepada pelanggan atau kepada operasi menyelamat di mana stesen minyak ditutup atau tidak boleh diakses.

Petronas turut menghulurkan bantuan kepada kakitangannya yang terjejas, termasuklah menyediakan tempat tinggal sementara, elaun makanan, cuti khas, bantuan kewangan dan makanan serta barang keperluan yang lain.- BERNAMA


M-WEZ bakal dilengkapi pelabuhan terbaik negara – KM

KUALA LUMPUR 6 April – Projek Pelabuhan Tanjung Bruas, di Tanjung Kling di sini yang termasuk dalam koridor ekonomi berimpak tinggi, Melaka Waterfront Economic Zone (M-WEZ) bakal menjadi pelabuhan terbaik di negara ini.

Ketua Menteri Datuk Seri Utama Sulaiman Md Ali berkata, keyakinan itu berdasarkan kedudukannya yang terletak di tengah-tengah Semenanjung Malaysia yang lebih menjimatkan masa dan kos kapal-kapal besar untuk berlabuh.

“Saya dah lihat ‘chart work’ Jabatan Laut Malaysia, dengan keluasan pantai dan kedalaman dasar laut yang cukup menarik dan terletak di tengah-tengah Semenanjung, terdapat kira-kira 100,000 kapal melintasi perairan ini setiap tahun,” katanya.

Beliau berkata demikian pada sidang media selepas mengadakan sesi ramah mesra bersama kira-kira 30 pengarang kumpulan, ketua-ketua pengarang, pengarang kanan dan pengarang syarikat media cetak dan elektronik di Rumah Melaka, di sini hari ini.

Hadir sama Setiausaha Kerajaan Negeri Datuk Seri Dr Hasim Hasan, Setiausaha Sulit Kanan kepada Ketua Menteri Datuk Abd Kadir Md Idris, Ketua Pegawai Eksekutif M-WEZ, Mohd Yusof Abu Bakar, Ketua Pegawai Eksekutif Melaka Hari Ini (MHI), Datuk Seri Abdul Jalil Hamid dan Ketua Pegawai Operasi MHI, Anuar Shaari.

Mengulas lanjut, Sulaiman berkata, majlis pelancaran koridor yang disasarkan menjana pelaburan RM100 bilion dan mewujudkan lebih 10,000 peluang pekerjaan menjelang 2035 itu akan dilancarkannya secara rasmi di ibu negara Khamis ini.

“Koridor ekonomi ini akan mengulang kembali kegemilangan Melaka seperti lebih 700 tahun lalu yang menjadi pusat tumpuan Eropah dan China disebabkan 70 kilometer pesisir pantai di Melaka ini mempunyai kelebihannya yang tersendiri.

“Pelabuhan kita ini akan menjadi laluan yang lebih pantas untuk semua kapal. Kalau tidak kenapa dahulu Laksamana Cheng Ho datang ke Melaka mesti ada sebab,” katanya.

M-WEZ bakal menjadi koridor pertama di pesisir pantai Selat Melaka dengan keluasan 10,117 hektar (25,000 ekar) sepanjang 33 kilometer pesisir pantai dari Tanjung Kling hingga ke Telok Mas itu membabitkan kawasan pembangunan tambak laut seluas 6,070 hektar.

Jika dibuat perbandingan, kawasan 6,070 hektar yang akan dibangunkan dengan lima zon utama itu adalah lebih besar daripada saiz Putrajaya seluas 4,931 hektar.

Lima zon utama M-WEZ adalah Melaka Habourfront, Smart Logistic Nucleus, Digital Satellite Township, Central Eco Business Park dan Trade Nucleus New Township yang mana kelima-lima zon mempunyai komponen tersendiri dengan fungsi yang saling berkaitan.

Koridor berkenaan merupakan cetusan idea Sulaiman bagi menunjukkan komitmen kerajaan negeri bermula Mei 2020 untuk bangkit dan mengeksplorasi sumber kewangan bernilai tinggi dan mampan ekoran dari kesan pandemik COVID-19.


Penganggur bunuh anak kekasih dihukum mati

Hakim Datuk Azmi Abdullah menjatuhkan hukuman itu terhadap Noraizuwan Hamali, 30, selepas mendapati pihak pembelaan gagal menimbulkan keraguan munasabah selain terdapat keraguan dalam pembelaannya.

Noraizuwan didakwa membunuh Muhammad Rayyan Hidayat Hairil Khan di sebuah rumah di Jalan Arau, Lorong Chempaka, Kampung Jejawi, dekat sini antara jam 3.45 petang 18 April 2018 dan 12.10 tengah malam 19 April 2018.


Jabatan Penjara benarkan lawatan keluarga sempena Deepavali

KUALA LUMPUR, 21 Okt – Jabatan Penjara memberi kebenaran kepada keluarga untuk melawat penghuni penjara terutamanya yang beragama Hindu pada 26 dan 27 Okt ini sempena perayaan Deepavali pada Isnin ini.

Jabatan Penjara dalam kenyataan hari ini memaklumkan tarikh berkenaan ditetapkan bagi semua institusi penjara termasuk Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney.

Menurut kenyataan itu, selain kaedah perjumpaan secara bersemuka, keluarga penghuni penjara juga boleh melakukan lawatan secara dalam talian bermula 29 hingga 31 Okt ini.

“Keluarga yang memilih kaedah bersemuka perlu mematuhi syarat antaranya waktu lawatan bermula 8.15 pagi hingga 4.15 petang dan membuat ujian RT-PCR atau RTK-Ag dalam sah laku tiga hari selepas pengambilan sampel dan tidak bergejala sebelum hadir ke institusi berkenaan.

Jabatan Penjara juga memaklumkan pihak institusi akan menetapkan tarikh dan sesi perjumpaan selepas tempahan dibuat oleh ahli keluarga menerusi tiga kaedah iaitu melalui sistem i-Visit dalam laman web: www.prison.gov.my, panggilan telefon di institusi berkenaan dan e-mel atau surat ke institusi berkenaan.


Data MySejahtera hak milik mutlak kerajaan Malaysia – Khairy

Menteri Kesihatan Khairy Jamaluddin berkata perkara itu merupakan antara terma utama yang terkandung dalam Perjanjian Ketakdedahan (NDA) antara Majlis Keselamatan Negara di pihak kerajaan dengan KPISOFT pada 1 April 2020.

Justeru, beliau memberi jaminan segala data yang tersimpan di dalam pangkalan data MySejahtera adalah terpelihara, dan hanya bagi tujuan kawalan pandemik oleh Kementerian Kesihatan (KKM).

“Dalam hal ini, penggunaan dan pengurusan data MySejahtera adalah tertakluk kepada Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 (Akta 50) dan piawaian antarabangsa.

“Selain itu, transaksi data daripada aplikasi MySejahtera dimuat naik ke jaringan pelayan awan setiap hari, dan hanya boleh diakses untuk kegunaan aplikasi MySejahtera serta aplikasi sokongan yang berkaitan dengan pandemik COVID-19 sahaja,” katanya semasa menggulung usul berkaitan aplikasi MySejahtera di Dewan Negara hari ini.

Berhubung keselamatan aplikasi dan data pula, beliau berkata pihak Unit Pemodenan Tadbiran dan Perancangan Pengurusan Malaysia (MAMPU) dan Agensi Keselamatan Siber Negara (NACSA), menjalankan pelbagai ujian bagi memastikan aplikasi itu selamat, pengujian penembusan dan kerentanan) sebelum ia dilancarkan.

Selain itu, katanya NACSA juga menjalankan audit keselamatan berkala setiap bulan, dan melaksanakan ujian penembusan dari semasa ke semasa, selain turut melaksanakan jejak audit kepada server yang menyimpan data MySejahtera ini.

“Kalau ada sesiapa yang cuba log  masuk ambil data daripada server kita, kita akan tahu siapa log masuk data itu,” katanya.

NACSA melalui Pusat Penyelarasan Siber Negara (NC4) juga memantau keselamatan secara berterusan ke atas aplikasi MySejahtera, untuk mengesan sebarang pencerobohan selain hasil semakan juga mendapati syarikat pengendali aplikasi MySejahtera ini juga telah menerima piawaian ISO270001 (ISMS).

Katanya piawaian ini ialah spesifikasi yang diiktiraf di peringkat antarabangsa untuk Sistem Pengurusan Keselamatan Maklumat, meliputi dasar dan pengurusan keselamatan maklumat, keselamatan fizikal dan persekitaran, keselamatan komunikasi dan keselamatan sumber manusia.

“Berdasarkan fakta-fakta ini, saya ingin menekan bahawa setiap data dan maklumat yang diperolehi menerusi aplikasi MySejahtera adalah hak milik kerajaan dan terjamin keselamatan dan kerahsiaannya.

“Saya berharap orang ramai akan terus menggunakan aplikasi MySejahtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi,” katanya. – BERNAMA


Melaka United ‘tibai’ Johor 27-0

JOHOR BAHRU 4 Jun – Pasukan bolasepak wanita Melaka United memulakan aksi Liga Wanita Nasional 2022 zon Selatan dengan penuh bergaya hari ini.

Dalam perlawanan itu, Jaciah Jumilis, Lee Xin Yi Andrea dan Fatin Shahida Azmi masing-masing menyumbang empat gol, manakala tiga gol lagi dijaringkan Marlia Basri.

Nurul Arliyana Nabila Mohd Ramadan, Waitie Taming, Nurhaniza Saarani dan Nurliyana Soberi pula mencatat nama sebagai penjaring dua gol, dan masing-masing satu gol disumbang oleh Siti Nurfaiza Saidin, Nurfatin Rozani, Steffi Sargi kaur dan Eva Olivianie Antinus.